Senarai 5 Reka Bentuk Kereta Paling Kelakar Dalam Sejarah Automobil

Pereka automotif sentiasa berusaha mencari idea yang berbeza dan lain dari lain bagi menampilkan pembaharuan. Kadangkala mereka berfikir di luar kotak dan berjaya mencipta sebuah 'mahakarya agung'. Namun, mereka juga manusia biasa yang sesekali melakukan kesilapan.

Terdapat rekaan kereta yang kurang menarik dan layak menerima jelingan tajam. Kami ingin berkongsi 5 model kereta yang paling kelakar di mata kami. Ingat, nilai estetika menjadi ukuran. Oleh itu, meskipun sesetengah model di bawah bagus dari segi prestasi atau pun laris dijual, ia masih tersenarai.

Kami mulakan dengan model keluaran tempatan, Proton Juara yang kelihatan seperti sebuah 'kotak bergerak'. Proton Juara merupakan model MPV yang ringkas dan kecil berasaskan Mitsubishi Town Box. Sepanjang 3 tahun tempoh pengeluaran, ia mencatat jualan model Proton yang paling rendah setakat ini.

Proton Juara juga merupakan model pertama Proton yang mempunyai stereng kuasa elektrik. Namun, kualitinya dikatakan tidak memuaskan dan gagal meraih perhatian pembeli sejak dilancarkan. Apa-apa pun, ia masih tetap nampak comel di mata kami. Siapa tidak bangga dengan kereta buatan tempatan bukan?

Pengeluar kereta Itali, Fiat dikenali dengan rekaan kereta yang cukup bergaya dan bercitarasa tinggi. Namun, Fiat Multipla yang dihasilkan pada era Berlusconi membuatkan peminat jenama terkemuka itu menjadi bingung. Reka bentuk model ini terlalu besar, manakala ruang butnya pula terlalu sempit. Ia kelihatan seperti dibuat dari plastik lembut dan dipam dengan udara.

Fiat Multipla tidak ubah bagaikan sebuah 'raksasa pelik yang mempunyai dagu berlapis'. Tidak cukup dengan itu, mentol lampu bersepadu yang direka menambahkan lagi kejelikan kenderaan ini. Menerusi rancangan Top Gear, selebriti Simon Cowell berkata ianya nampak seolah-olah 'berpenyakit'.

Bahkan, Fiat Multipla tidak mempunyai sebarang klasifikasi, hanya selalu dirujuk sebagai kereta 6 tempat duduk atau MPV. Semasa majlis pelancaran model ini, seseorang telah bertanya sesuatu kepada Ketua Pegawai Eksekutif (CEO) Fiat ketika itu. Soalan tersebut berbunyi seperti "Adakah pereka bentuk model ini merupakan seorang yang buta?". Sejak itu, si penyoal tidak lagi dijemput untuk sebarang acara anjuran Fiat.

Di Jepun, kereta ganjil berbentuk kiub ini diterima baik. Di Amerika Syarikat, Nissan Cube memecah tradisi sebagai perintis reka bentuk yang satu seumpamanya. Malangnya, ia hanya mampu bertahan selama 6 tahun. Ini berikutan hasil jualan yang tidak sampai 1,000 unit dari tahun 2011 hingga 2014.

Model ini merupakan percubaan ketiga, dengan percubaan pertama dan kedua hanya dijual di pasaran Jepun sahaja. Meskipun seperti kotak, perekanya cuba untuk menyuntik elemen gaya yang tersendiri. Tingkap belakangnya asimetrik pada sebelah kiri. Usaha itu patut dipuji. Namun, ia masih tidak cukup untuk menghilangkan bentuknya yang seperti Lego.

Malah, bahagian belakangnya yang tidak simetri juga nampak cukup menjengkelkan. Pendek kata, Nissan Cube boleh dikatakan diakui oleh seluruh dunia sebagai antara kereta terburuk yang pernah dihasilkan.

Namanya sudah sedap didengar. Apabila melihat reka bentuknya, anda pasti berpaling tadah. Model dari India ini menggantikan Tata Nano. Tata Magic Iris memasuki pasaran sebagai sebuah mikrovan yang mempunyai 3 pintu dan 4 hingga 5 tempat duduk. Ia kelihatan tak ubah seperti barang mainan.

Bandar India sememangnya terkenal dengan jalan-jalan yang sempit. Oleh itu, model bersaiz kecil ini merupakan suatu rekaan tepat seperti beca auto yang sedia ada. Pasaran khusus Tata Magic Iris juga menggalakkan penggunaan kereta di kalangan penduduk India, yang rata-ratanya gemar menunggang motorsikal.

Dari segi rupa bentuk, Tata Magic Iris dilihat tidak seimbang. Tanpa simetri yang sempurna, ia nampak pelik dan serba tak kena. Minivan paling murah di dunia ini dikilangkan berdasarkan asas yang sama dengan subkompak Tata Nano. Malah, kebanyakan badan model ini terpaksa dipasang pada sebuah platform kecil.

Terakhir dalam senarai kami ialah Nissan S Cargo yang tak ubah macam sebuah kereta kartun. Van retro yang kecil dan eksklusif dari Jepun ini telah bertahan sebagai sebuah van komersial, dari tahun 1989 hingga 1992. Reka bentuknya yang unik diinspirasikan dari van penghantaran Citroën 2CV Fourgonnette, yang digelar 'siput'.

Dengan jumlah kira-kira 8000 buah unit, Nissan S-Cargo agak jarang ditemui di jalan raya. Ia mempunyai dua pilihan tambahan, iaitu dua tingkap berbentuk bulat pada setiap panel sampingan dan bumbung matahari kanvas elektrik. Ia juga merupakan satu-satunya kenderaan di muka bumi yang 'bongkok' ke hadapan. Bingkai pintu dan bahagian belakangnya juga sedikit condong.

Motif sebenar Nissan mencipta kereta serba aneh ini masih tidak diketahui. Mungkin pasukan reka bentuk model ini merupakan peminat fanatik kereta di Toon Town menerusi filem "Who Framed Roger Rabbit" (1988). Tidak cukup kelakar? Nama S-Cargo bermaksud 'kargo kecil'. Sebutannya berbunyi seperti "escargot", iaitu siput dalam bahasa Perancis. Secara dasarnya, Nissan memang berniat untuk mencipta sebuah 'kereta siput'.

Sakit mata melihat foto-foto di atas? Yang dibawah ini mungkin boleh dijadikan terapi.


10 jawatan yang memerlukan tahap IQ lebih tinggi daripada pekerjaan lain

Bagi memenuhi keperluan sesetengah pekerjaan, keupayaan untuk datang kerja tepat pada masanya dan menyelesaikan tugasan sahaja masih belum mencukupi. Ada majikan yang mahukan pekerja yang mampu untuk berfikir di luar kotak. Mereka mahu pekerja mampu memasang strategi dan membangunkan kaedah baru dalam menyelesaikan sesuatu tugasan.

Ada juga majikan yang memerlukan kakitangan dengan kepintaran dan keupayaan berfikir yang luar biasa. Walaupun nilai IQ tidak selalunya tepat, namun ia masih boleh membantu para majikan membuat penilaian untuk mengambil seseorang bekerja.

IQ merupakan singkatan bagi intelligence quotient atau darjah kecerdasan otak yang mengukur kepintaran individu. Skor atau nilai IQ dibuat berdasarkan ujian dan kebanyakan orang memperolehi markah antara 85 sehingga 115. Jika anda mendapat skor melebihi 125, anda mempunyai nilai IQ yang lebih tinggi daripada orang biasa. Walau bagaimanapun, perlu diingatkan bahawa keputusan ujian-ujian ini tidaklah selalunya tepat.

Sesetengah kerjaya memerlukan tahap kepintaran seseorang melebihi orang biasa. Ia bukan sekadar memerlukan pengambilan ujian IQ yang mudah dan memperolehi skor yang tinggi, namun kajian oleh University of Wisconsin mendapati mereka yang memiliki tahap IQ tinggi berkecenderungan memilih pekerjaan-pekerjaan berikut.

Menjadi seorang doktor bermakna seseorang perlu menjalani kerja yang sangat mencabar. Memandangkan para doktor perlu mengambil masa bertahun-tahun pengajian sebelum memasuki alam pekerjaan, ia bermakna mereka memerlukan semangat yang lebih banyak dan kecerdasan yang lebih tinggi daripada biasa.

Untuk menjadi seorang profesor, anda perlu memegang ijazah peringkat tinggi dan mempunyai kepakaran dalam sesuatu bidang. Untuk mencapai tahap ini, seseorang perlu perlu menjadi pemikir dan mampu menyerap ilmu pengetahuan seperti span.

Kerjaya dalam bidang kejuruteraan bukan mudah untuk dimiliki. Seperti kebanyakan bidang yang memerlukan pengkhususan yang tinggi, seorang jurutera perlu belajar dengan lebih gigih dan berupaya berfikir secara abstrak yang bukan boleh dilakukan oleh semua orang. Jadi, mereka yang berada dalam bidang kejuruteraan, terutama sekali jurutera elektrik, kebiasaannya mempunyai kepintaran yang lebih hebat daripada mereka dalam bidang lain.

Pemikiran abstrak dan keupayaan untuk mengimbas kembali maklumat yang banyak pada satu-satu masa merupakan kriteria untuk menjadi seorang peguam yang baik. Oleh sebab itulah bukan semua orang mampu untuk menceburi bidang ini. Peguam kebiasaannya merupakan golongan cerdik pandai. Jika anda biasa menonton rancangan TV seperti Law and Order atau drama prosedur jenayah yang lain, anda pasti faham mengapa.

Ahli sains merupakan suatu istilah yang amat melias untuk menggambarkan pelbagai jenis kerjaya. Seorang saintis boleh bekerja dalam bidang kesihatan, teknologi atau apa jua bidang yang anda fikirkan. Walau apa jua bidang yang diceburi, mereka memerlukan kepintaran untuk menyelesaikan masalah yang rumit dan memberi jalan penyelesaian yang logik.

Ini satu lagi cabang dalam bidang kejuruteraan. Seorang jurutera bahan dan reka bentuk perlu mempunyai pemahaman mendalam mengenai pelbagai subjek termasuklah sains dan matematik. Bagi orang biasa, mereka mungkin tidak mampu untuk mencapai tahap kelayakan IQ yang diperlukan.

Di kebanyakan bandar besar, para pekerja syarikat teknologi seringkali memperolehi pendapatan yang lumayan. Hal ini demikian kerana mereka perlu memiliki kepintaran yang laur biasa untuk menangani masalah yang dihadapi oleh syarikat seperti berfikir satu langkah ke hadapan dan sentiasa menepati kehendak pengguna.

Anda mungkin tidak menyangka jawatan ini termasuk dalam senarai. Sebenarnya anda tidaklah perlu menjadi terlalu pintar untuk memasuki bidang jualan. Namun, apabila difikirkan, menjadi seorang jurujual yang hebat adalah lebih mudah sekiranya anda seorang yang bijak. Anda boleh mengaplikasikan pelbagai strategi psikologi dan memahami produk dan perkhidmatan dengan lebih mendalam.

Jika anda menonton Bloomberg, membaca artikel atau apa-apa bahan bacaan berkaitan kewangan, anda mesti sukar memahami pelbagai jargon dan huraian yang digunakan. Kerumitan dalam sektor kewangan inilah yang menyebabkan individu dengan kepintaran tinggi dan benar-benar bersemangat waja sahaja mampu menjejakkan kaki ke Wall Street.

Seperti jurujual, ini lagi satu jawatan yang memeranjatkan termasuk dalam senarai. Para profesional dalam bidang hartanah kebiasaannya lebih bijak daripada orang biasa, menurut kajian sumber artikel ini. Seorang ejen hartanah perlu mempunyai pelbagai kemahiran - mereka perlu menjadi seorang jurujual, mempunyai ilmu berkaitan kewangan dan perbankan, mengetahui beberapa perkara berkaitan reka bentuk dan kejuruteraan selain faham selok-belok undang-undang yang berkaitan.


Kisah Penembak Jarak Jauh Paling Berbahaya di Dunia : Simo Hayha "The White Death"

Bagi mereka yang gemar mengkaji sejarah berkaitan dengan perang dunia, satu nama yang pasti tak asing lagi adalah nama Simo Hayha.

Simo adalah seorang petani biasa dan pemburu yang berasal dari Karelia, yang hanya mempunyai ketinggian 160 cm. Dia juga adalah ikon masyarakat Finland semasa perang musim sejuk di antara Finland dan Soviet Union.

Perang tersebut bermula selepas Soviet menceroboh Finland pada 30 November 1939, 3 bulan selepas bermulanya perang dunia ke 2 dan berakhir pada 13 Mac 1940, selepas perjanjian keamanan ditandatangani dalam Moscow Peace Treaty. Berikutan tindakan itu, Soviet dikeluarkan daripada kerjasama League of Nations pada DIsember 1939, kerana pencerobohan itu dikira sebaga satu tindakan melanggar peraturan antarabangsa.

Hayha berjuang sebagai askar dalam perang yang hanya berlangsung selama 105 hari itu yang mengakibatkan 25,900 askar Finland dan 126,900 askar Soviet meninggal dunia atau hilang, dengan Finland berjaya mempertahankan tanah air mereka berdepan dengan jumlah askar Soviet yang jauh lebih ramai.

Dalam peperangan musim dingin itu atau lebih dikenali dengan nama Winter War 1939-1940, Simo Hayha menjadi legenda selepas berjaya menembak mati lebih 500 orang askar Soviet menggunakan senapang jarak jauh beliau - sehinggakan dia diberikan jolokan 'Belaya Smert' atau 'The White Death' oleh askar Soviet sendiri.

Dilahirkan pada tahun 1905 di sebuah pekan kecil bernama Rautjarvi yang terkenal dengan industri pertanian, Simo mendapati pekan kecil kelahirannya itu terancam berikutan kedudukannya yang hampir dengan sempadan Russia. Ketika menyertai perang itu, Hayha berusia 33 tahun.

Membesar dalam suasana susah, sifat Hayha dibentuk melalui pengalamannya memburu di dalam hutan - menjadikan dia seorang yang keras dan sabar.

Pada tahun 1925, Hayha menjalani khidmat mandatori dengan askar FInland selama setahun dan menggunakan setahun itu sebaik mungkin. Hayha menamatkan khidmat mandatori itu dengan menjawat pangkat 'Upseerioppilas Officerselev' atau Pegawai Korporal.

Hayha kemudiannya menyertai Pasukan Keselamatan Awam Finland dan melanjutkan latihannya dalam bidang ketenteraan, termasuklah latihan yang paling digemarinya - tembakan jarak jauh. Dia mendapat senapang pertamanya, sebuah senapang buatan Russia yang terkenal dinamakan Mosin Nagant bolt action m91.

Latihannya membolehkan Hayha mampu melakukan tembakan tepat mengenai sasaran sebanyak 16 kali seminit, pada jarak 500 kaki (152.4m). Ini membuktikan kebolehan Hayha sebagai seorang penembak jarak jauh.

Pencerobohan Soviet Union memerlukan Hayha bertugas secara rasmi dan Hayha berkhidmat dengan kompani ke 6 pasukan JR34 di kawasan sekitar Sungai Kollaa dalam peperangan yang dikenali sebagai Battle of Kollaa. Pasukan Hayha mengadapi pencerobohan beberapa kali askar Soviet pelbagai divisyen dalam nisbah pertempuran yang kebanyakan 1 orang askar Finland dengan 3 orang askar Soviet.

Kawasan tersebut dianggap antara kawasan paling sukar dipertahankan berikutan kedudukannya yang terlalu hampir dengan garisan sempadan.

Tentera Finland yang jumlahnya lebih kecil, berjaya mempertahankan kedudukan mereka berikutan masalah tentera Soviet ketika itu yang tidak mempunyai pengetahuan mendalam tentang kawasan tersebut serta dilihat kurang bersedia menghadapi perang tersebut.

Faktor cuaca yang mampu mencapai suhu serendah -40 hingga -20 darjah celcius ketika itu membantu pasukan tentera FInland mendapat kelebihan, walaupun jumlah mereka teramatlah kecil berbanding jumlah askar Soviet.

Simo Hayha terlibat secara langsung dalam peperangan di Sungai Kollaa dengan mengambil peranan sebagai penembak jarak jauh. Dengan menggunakan senapang Mosin-Nagant M91 beliau, Hayha akan mengenakan pakaian putih dan berlindung di dalam salji selama beberapa hari, hanya dengan peluru dan keperluan makanan yang minima.

Memilih untuk tidak menggunakan skop pada senapangnya kerana pemasangan skop akan menyebabkan pantulan matahari yang akan membongkarkan kedudukannya, Hayha akan menembak mati semua askar yang masuk ke dalam penglihatannya. Ketepatan Hayha juga dibantu oleh pakaian seragam askar Soviet ketika itu yang tidak memakai pakaian putih dalam perang yang berlatar belakangkan salji.

Dipercayai, dalam perang tersebut Hayha membunuh secara purata 5 orang satu hari dengan menggunakan senapang jarak jauh. Bagaimanapun, menurut catatan Kapten Tentera Finland, Hayha membunuh 259 orang dengan senapang jarak jauh dan selebihnya menggunakan menggunakan submesingan. Usaha untuk mendapatkan fakta sebenar berapa jumlah askar Soviet yang ditembak mati oleh Hayha tidak dapat dilakukan, ekoran majoritinya mati jauh daripada garisan askar Finland di Sungai Kollaa.

Atas kecekapan Hayha, pasukan Soviet mula melancarkan gerakan besar-besar menggunakan lebih ramai penembak jarak jauh dan tembakan artileri di lokasi Sungai Kollaa. Simo Hayha cedera parah selepas wajahnya terkena tembakan peluru yang meletup sehinggakan ada surat khabar yang menyatakan dia telah meninggal dunia.

Hayha hilang sebelah mukanya semasa ditemui oleh rakan-rakannya dan dibawa ke hospital, lalu diselamatkan oleh pasukan perubatan. 11 hari hidup dalam koma, Hayha terjaga pada hari di mana perang di antara Soviet dan Finland berakhir, dengan perjanjian damai dicapai.

Bagi mencapai perdamaian, Finland terpaksa menyerahkan tempat kelahiran Hayha, Karelia dan beberapa kawasan lain  pada pemerintahan Soviet. Secara keseluruhannya, 11% tanah Finland dan 30% aset negara Finland bertukar tangan diambil Soviet. 12% rakyat FInland terpaksa berpindah keluar dengan 422 ribu penduduk Karelia hilang tempat tinggal dan terpaksa berpindah ke daerah lain.

15 bulan selepas tamatnya perang musim sejuk, perang kedua meletus di antara Soviet Union dengan Finland dalam peperangan yang dinamakan Continuation War yang dimulakan oleh Jerman ke atas Soviet Union. Finland menyertai peperangan tersebut untuk merampas semula jajahan mereka yang dirampas semasa perang musim dingin. Bagaimanapun, Hayha tidak dapat meyertai perang tersebut berikutan kecederaan yang dialaminya.

Hayha mengambil masa yang lama untuk pulih daripada kecederaannya. Letupan itu menghancurkan rahangnya serta pipi kirinya. Hayha pulih selepas menjalani pelbagai jenis pembedahan dan kembali meneruskan hidupnya sebagai seorang pemburu sehingga mencapai usia tua. Dia menetap di sebuah pekan kecil bernama Ruokolahti yang terletak di tenggara Finland.

Dalam satu temuramah pada tahun 1998, apabila ditanya adalah dia menyesal membunuh ratusan orang, beliau menjawab dia hanya menjalankan tugasnya, seperti mana yang diarahkan, sebaik yang mungkin.

Simo Hayha menghembuskan nafas terakhirnya pada 1 April 2002 ketika berusia 96 tahun dan dikebumikan di Ruokolahti, dengan namanya terus menjadi inspirasi kepada rakyat Finland dalam menjaga kedaulatan negara mereka sehingga kini.

Berakhirlah legenda 'The White Death' yang mampu mengakibatkan perasaan takut pada askar-askar Soviet Union satu masa dulu, menyusup di dalam salji menembak mati penceroboh yang berani dari jauh secara senyap.

Batu nisannya terpapar namanya dan tiga perkataan - 'keluarga, agama dan negara' sebagai peringatan pada generasi baru masyarakat Finland tentang pengorbanan generasi dahulu, mempertahankan negara mereka.


5 Pemerintah Monarki Paling Lama Di Dunia Yang Masih Memerintah

Bagi yang tak tahu, kerajaan monarki atau nama lainnya iaitu pemerintahan beraja merupakan satu bentuk kerajaan yang diterajui oleh sebuah keluarga, yang mewakili sesebuah dinasti. Keluarga ini merangkumi identiti kebangsaan negara dan raja serta menjalankan peranan kedaulatan.

Malaysia mengamalkan pemerintahan raja berpelembagaan di mana sultan-sultan bergilir-gilir dilantik sebagai pemerintah negara. Ia berbeza dengan monarki mutlak di mana raja atau ratu mempunyai kuasa mutlak ke atas negara tersebut.

Di Malaysia, pemerintah monarki yang paling lama memerintah adalah Almarhum Tuanku Al-Haj Abdul Halim Mu'adzam Shah Ibni Almarhum Sultan Badlishah, Sultan Kedah ke-28 yang memegang takhta selama 59 tahun. Tempoh ini juga merupakan antara tempoh yang paling lama di dunia.

Pemerintah monarki paling lama dalam sejarah adalah Raja Sobhuza II, yang memegang takhta pemerintah Swaziland selama 82 tahun.

iluminasi.com ingin berkongsi 5 pemerintah monarki paling lama di dunia, yang mana masih memegang takhta sehingga ke hari ini.

Selepas bergelar Raja Sweden pada tahun 15 September 1973, Carl Gustaf XVI menjadi Raja Sweden pertama yang mengabaikan gelaran "King of the Swedes", "Goths or Geats" dan "Wends". Namun mungkin ramai yang lebih mengenali beliau sebagai orang yang mempersembahkan Hadiah Nobel setiap tahun.

Carl Gustaf menjadi pewaris takhta daripada datuknya Raja Gustaf VI Adolf, kerana bapanya telah terbunuh dalam kemalangan kapal terbang pada tahu 1947. Ketika bapanya terbunuh, Carl Gustaf hanya berusia 9 bulan.

Beliau juga merupakan satu-satunya anak lelaki daripada 5 orang adik beradik, menjadikannya pewaris takhta muktamad. Pada tahun 1976, beliau mengahwinin Silvia Sommerlath, wanita warga Jerman-Brazil.

Pada tahun 1980, undang-undang pewaris takhta telah berubah membuatkan anak perempuan sulung kepada Raja Carl Gustav dan Permaisuri Silvia, iaitu Victoria sebagai pewaris takhta diraja Sweden.

Sehingga kini, Carl Gustaf telah memerintah Sweden selama 44 tahun.

Ratu Margrethe II adalah ratu pertama Denmark dan merupakan pemerintah monarki kedua paling lama di Sweden, selepas King Christian IV (1577 hingga 1648). Beliau merupakan puteri sulung daripada 3 orang puteri, kepada King Frederick IX dan Ingrid Victoria Sofia Louise Margareta.

Pada tahun 1953, selepas satu referendum, akta pewaris takhta baharu telah diluluskan yang membenarkan wanita untuk mewaris takhta

Dikenali dengan panggilan manja Daisy oleh rakyat Denmark, Ratu Margrethe II mewaris takhta pemerintahan Denmark selepas kematian bapanya pada 14 Januari 1972. Menurut Marghrethe, beliau tidak ada niat untuk turun dan mewariskan takhta kepada anaknya Putera Mahkota Frederi, walaupun sudah berusia 76 tahun.

Beliau mengambil ilham daripada kenyataan Ratu Elizabeth di majlis pertabalan ratu tersebut bahawa beliau akan mendedikasikan dirinya untuk berkhidmat kepada negara. Kini Ratu Margrethe II telah memerintah Denmark selama 45 tahun.

Sayyid Qaboos adalah Sultan Oman semenjak tahun 1970, sehingga kini, menjadikannya pemerintah monarki ke-3 paling lama di dunia iaitu selama 47 tahun dan masih berkuasa. Beliau merupakan generasi ke-14 pengasas dinasti Al Bu Sa'id, dan merupakan pemerintah Arab yang paling lama memerintah semenjak memegang takhta.

Sayyid Qaboos menaiki takhta selepas menggulingkan bapanya, Said bin Taimur, yang ketika itu adalah pemerintah Oman. Rampasan istana berlaku pada tahun 1970 telah disokong oleh British dan dirancang oleh MI6 (agen perisikan United Kingdom).

Ia bertujuan menamatkan pengasingan negara dan untuk menggunakan hasil minyaknya dalam usaha memodenka dan membangunkan Oman. Beliau mengisytiharkan negaranya tidak akan digelar sebagai Muscat dan Oman, tetapi sebagai Kesultanan Oman bagi mencerminkan perpaduan politiknya.

Sultan Hassanal Bolkiah adalah pemerintah monarki kedua paling lama di dunia yang masih berkuasa, memasuki tahun ke-50 semenjak 1967. Juga merupakan antara manusia terkaya di atas muka bumi, Sultan Brunei mewarisi takhta mutlak negara itu selepas bapanya, Haji Omar Ali Saifuddin menuruni takhta.

Keluarga diraja Brunei memiliki kekayaan yang tersangat hebat dan dikecualikan daripada membayar cukai. Sultan Hassanal Bolkiah juga merupakan perdana menteri Brunei, menteri kewangan dan ketua pertahanan.

Selain itu, beliau bertindak sebagai jeneral dalam angkatan bersenjata, laksamana kehormat di Tentera Laut Diraja dan Inspektor Jeneral Polis. Baginda bersemayam di kediaman Sultan Brunei, Istana Nurul Iman yang mempunyai 1,788 buah bilik merupakan kediaman paling besar di dunia.

Dan pemerintah monarki yang paling lama di dunia dan masih berkuasa, tidak lain tidak bukan adalah Ratu Elizabeth II iaitu selama 65 tahun. Beliau menjadi pemerintah monarki tertua selepas kematian King Bhumibol dari Thailand pada Oktober 2016.

Dilahirkan di London pada tahun 1926, Ratu Elizabeth telah mengahwini suaminya, Philip (Duke of Edinburgh) sudah hampir 69 tahun. Dan anak beliau, Putera Charles merupakan pewaris takhta yang paling lama berkhidmat dalam sejarah British.

Beliau yang juga merupakan Ketua Komanwel dan Ratu bagi negara-negara Komanwel seperti Jamaica, Barbados, Bahamas, Grenada, Papua New Guinea, Solomon Islands, Tuvalu, Saint Lucia, Saint Vincent dan Grenadines, Belize, Antigua dan Barbuda, serta Saint Kitts and Nevis.

Beliau mewarisi takhta pemerintahan setahun selepas kematian bapanya King George VI pada 6 Februari 1952. Ketika itu, Ratu Elizabeth II hanya berusia 25 tahun.

Untuk mengetahui betapa lama beliau memegang takhta ini, ketika Ratu Elizabeth mula menjadi pemerintah, Amerika Syarikat ketika itu diterjui oleh Presiden ke-33, Harry Truman. Kini Harry Truman sudah meninggal dunia dan Amerika Syarikat diterajui oleh Presiden ke-45, namun Ratu Elizabeth masih bergelar pemerintah. Lama kan?


Hanya Kerana Kesilapan Ejaan, Syarikat Ini Diisytiharkan Bankrap

Sebelum ini, kami pernah menulis mengenai beberapa kerugian besar yang  disebabkan oleh kesalahan ejaan atau typo. Kali ini kami ingin berkongsi satu lagi kisah menarik kerugian yang disebabkan oleh kesalahan kecil ejaan.

Akibat kesalahan kecil ini juga, sebuah syarikat yang besar boleh rosak imejnya sebelum akhirnya diisytiharkan bankrap. Itulah yang berlaku kepada syarikat Taylor & Sons.

Syarikat Taylor & Sons merupakan sebuah syarikat yang kaya dan besar dalam bidang kejuruteraan di Britain. Ianya merupakan empayar perniagaan sebuah keluarga selama 124 tahun dan mempunyai 250 orang pekerja.

Walau bagaimanapun, akibat satu kesilapan kecil yang tidak disengajakan, syarikat ini yang ditubuhkan pada tahun 1875 akhirnya terpaksa gulung tikar.

Kes ini terjadi pada tahun 2009 apabila pihak pendaftar syarikat kerajaan British yang dikenali sebagai House Companies secara tidak sengaja mengisytiharkan syarikat Taylor & Sons sudah bankrap dan akan ditutup. Ketika kejadian, pengarah dan pemilik syarikat itu, Philip Davison-Sebry sedang bercuti di Maldives dan hanya dimaklumkan mengenainya oleh salah seorang pelanggan utamanya.

Berita yang diterimanya sangat memeranjatkan memandangkan syarikatnya mempunyai prestasi yang baik dan tidak mempunyai masalah melunaskan bayaran hutang. Setelah 3 hari, barulah kesalahan itu dibetulkan oleh pihak House Companies.

Rupa-rupanya pihak House Companies telah membuat kesilapan yang tidak disengajakan. Ketika membuat pengumuman bankrap tersebut, mereka sebenarnya merujuk kepada syarikat Taylor & Son (tanpa huruf s), bukanlah syarikat milik Philip, iaitu Taylor & Sons.

Walaupun hal ini nampak kecil, pengisytiharan kebankrapan syarikat Taylor & Sons ini sebenarnya mempunyai impak yang sangat besar kepada perniagaan mereka. Walaupun kesilapan tersebut sudah dapat dikesan dan diperbetulkan oleh pihak House Companies pada hari ketiga lagi, berita ini menjadi tular dengan sangat pantas.

Setelah diisytiharkan bankrap, banyak pelanggan yang mula lari kerana ingin menyelamatkan diri. Banyak pesanan dibatalkan, kontrak ditamatkan dan kemudahan kredit ditarik balik oleh pihak pembekal. Akibatnya, pihak Taylor & Sons mula menghadapi masalah kewangan untuk beroperasi.

Selama beberapa bulan, tiada transaksi bisnes yang berlaku. Kesan terhadap imej dan reputasi syarikat sangat tercalar dan tidak dapat diperbaiki lagi. Para pelabur dan pelanggan masih meragui status kebankrapan syarikat Taylor & Sons. Selain itu, para pelanggan juga mendakwa Philip cuba melarikan diri dengan bercuti di Maldives ketika pengisytiharan bankrap itu dibuat walhal beliau sendiri pun tidak tahu menahu akan perkara tersebut.

Akhirnya, setelah beberapa bulan menghadapi kekangan menjalankan bisnes, syarikat Taylor & Sons benar-benar terpaksa gulung tikar.

Kerana kesan yang sangat dahsyat kesilapan yang dilakukan oleh House Companies, syarikat Taylor & Sons telah bertindak menyaman pihak kerajaan melalui House Companies atas kerugian besar yang dialami sehingga syarikat tersebut terpaksa ditutup.

Kes ini mendapat liputan yang hangat dalam laporan media British. Pihak mahkamah walau bagaimanapun mendapati pihak kerajaan bersalah dalam hal ini dan telah memerintahkan kerajaan membayar denda sebanyak RM 71.5 juta.

Kes ini sangat pelik dan jarang sekali berlaku. Walau bagaimanapun, kes ini memberi pengajaran betapa pentingnya memastikan setiap perkataan yang ditulis dieja dengan betul agar tidak menimbulkan salah faham, terutamanya sekiranya melibatkan hal yang besar dan penting seperti ini.


10 Tips Menjemput Idea Untuk Menulis

Penulisan ini ditulis saudara Nik Mohd Iznan di laman Facebook beliau dan pihak iluminasi telah mendapat kebenaran mengulang siar penulisan ini untuk manfaat bersama.

Banyak orang berkongsi tip menjemput rezeki. Antaranya ialah banyakkan bersedekah.

Sekarang, saya ingin berkongsi 10 tip menjemput idea atau ilham. Benar, idea atau ilham sangat penting bagi seorang penulis. Tanpa idea dan ilham, agak sukar untuk kita menulis. Tidak kiralah menyiapkan manuskrip buku atau penulisan di media sosial.

Ibadat terbahagi kepada dua. Iaitu ibadat umum dan ibadat khusus. Apabila kita perbanyakkan amal ibadat, kita akan semakin dekat dengan Tuhan. Apabila kita dekat dengan Tuhan, ilham akan mudah muncul dalam minda dan jiwa kita.

Benar, apabila kita banyak melakukan maksiat, ilham-ilham karut akan muncul. Impaknya, tulisan kita akan menjadi keras dan kasar. Sebab itulah apa yang kita tulis semuanya bertentangan dengan syariat. Kita cuma nampak semua yang lain tidak betul. Kerana apa, hati kita telah menjadi hitam.

Memang, ini hal yang nombor satu. Kita menulis untuk apa? Adakah sekadar untuk menagih perhatian insan lain. Adakah kerana hanya mahu mengambil kesempatan di atas bakat yang ada. Mempergunakan orang lain untuk kepentingan peribadi. Maaf kawan, masih belum terlambat. Betulkan niat dahulu. Awalkan menulis kerana Tuhan. Material dan kebendaan kelaknya akan datang sendiri.

Memang betullah, setiap orang boleh menulis dengan cantik. Orang yang baca pun tertawan. Tapi kadang-kadang kita menjadi tidak beradab. Lihatlah bagaimana kita membalas komen orang yang tidak sebulu dengan kita. Penuh dengan kata-kata negatif dan cacian.

Betul. Jauh berjalan luas pengalaman. Orang yang banyak mengembara akan mendapat ilham dan idea yang luar biasa. Kumpullah duit. Sesekali keluarlah dari Malaysia. Pergilah mana-mana negara luar dan lihat gaya hidup masyarakat luar. Kalau tidak mampu, mengembara dalam negara pun boleh.

Kita terlalu banyak membaca bahan-bahan dalam internet. Jangan hanya bergantung kepada media sosial. Baca juga bahan-bahan bacaan lain. Buku, akhbar, majalah, jurnal, dan sebagainya. Dengan membaca, idea kita akan semakin berkembang. Bagaimana mahu menjadi penulis yang baik kalau malas membaca. Membaca jambatan ilmu. Hanya pembaca setia akan sentiasa segar ideanya.

Ramai penulis yang jenis tidak pandai bergaul. Program-program penulisan tidak mahu campur. Ada yang jenis suka berkurung di rumah. Berdua-duaan dengan komputer. Untuk merancakkan idea penulisan, keluarlah. Bercakaplah. Bergaullah. Jangan jadi kera sumbang.

Ingat, ilham itu daripada Tuhan. Dia yang berhak mengurniakan ilham kepada siapa yang Dia suka. Jadi, banyakkan berdoa. Tadahlah tangan mohon kepadanya supaya dikurniakan kekuatan akal. Supaya idea dan ilham akan sentiasa mengalir sederas air terjun yang jatuh di atas batuan.

Antaranya ialah kismis, kurma dan madu. Amalkan makanan yang telah terbukti secara saintifik. Bukan sekadar idea, malah kita juga akan beroleh pahala kerana mengamalkan pemakanan sunnah.

Akhirnya, sentiasalah berbuat baik kepada ibu bapa. Sentiasa mohon restu mereka. Orang yang buat baik kepada ibu bapa, InsyaAllah jiwanya akan tenang. Bila jiwa tenang, senanglah idea akan muncul. Jangan sesekali menjadi anak yang derhaka. Yang lupa jasa dan pengorbanan ibu bapa.


10 Tanda-Tanda Kadar Metabolisme Badan Anda Rendah

Kadar metabolisme adalah fungsi automatik badan kita dalam mengawal suhu badan, kadar tenaga serta tahap kesukaran kita mengawal kadar berat badan. Kadar metabolisme pula berubah-ubah mengikut kadar usia, serta banyak dipengaruhi oleh gaya hidup dan kesihatan.

Bagaimana kita hendak mengetahui sama ada kita mempunyai kadar metabolisme yang rendah dan apa langkah yang boleh kita ambil untuk mempertingkatkannya.

Oleh kerana proses metabolisme adalah proses badan menukarkan apa yang kita makan dan minum menjadi tenaga, kadar metabolisme yang rendah akan menyebabkan kenaikan berat badan kerana badan kita melakukan proses penghasilan tenaga tadi secara lebih perlahan. Apabila itu berlaku, badan kita akan menyimpan lebih banyak lemak dalam badan.

Individu yang mempunyai kadar metabolisme yang rendah juga mempunyai masalah mudah letih dan penat. Selain itu, simptom tersebut juga mampu menunjukkan berlakunya penurunan sel darah merah kerana kekurangan zat besi dan vitamin, yang akan menyebabkan kelihatan dan kadar metabolisme rendah.

Walaupun berat badan sangat bergantung kepada jumlah kalori yang diambil, dengan mengurangkan jumlah makanan yang diambil tiba-tiba akan menyebabkan kadar metabolisme badan kita menurun, kerana badan bertindak balas menyimpan kalori sebagai tenaga. Apabila metabolisme rendah, badan kita akan lebih sukar menurukan beratnya.

Hormon yang sama membantu kelembapan kulit dan kuku juga sama dengan hormon yang mengawal kadar metabolisme. Ketidakseimbangan dapat dilihat pada kesihatan kulit dan kuku. Kulit yang kering, gatal atau berminyak, serta masalah jerawat menunjukkan kadar metabolisme seseorang bermasalah.

Rambut memerlukan nutrien yang cukup untuk tumbuh semula. Jika kadar metabolisme yang rendah memberi kesan pada nutrien rambut, rambut akan mengalami masalah keguguran ataupun menjadi kering dan kusam. Apabila itu berlaku, itu juga adalah tanda kadar metabolisme yang rendah.

Ada diantara kita yang badannya mudah berasa sejuk mempunyai kadar metabolisme yang rendah. Jika anda adalah salah seorang yang mempunyai simptom sedemikian, besar kemungkinan anda mempunyai kadar metabolisme lebih rendah perhatikan simptom-simptom lain dalam senarai ini, bagi menjelaskan lagi situasi anda.

Badan kita mempunyai sistem imunisasi yang sangat bergantung dengan kadar metabolisme kita.. Apabila badan kita menjadi lemah, cecair lebih mudah berkumpula pada bahagian sendiri dan otot, yang akan menyebabkan rasa tegang, lemah atau sakit pada bahagian itu.

Badan kita akan menghantar isyarat pada kita, apabila kandungan gula rendah dalam badan kita. Ini dikawal oleh kelenjar adrenal kita yang mengawasi sistem metabolisme badan kita. Apabila kelenjar adrena badan kita gagal berfungsi dengan baik dan menyebabkan kita rasa mahu makanan atau minuman bergula akibat rasa letih, itu petanda sistem metabolisme kita rendahl.

Kadar metabolisme yang rendah sebenarnya memberikan kesan yang besar pada kadar konsentrasi kita. Bagaimana otak kita berfungsi, daya kita bertindak balas dan membuat keputusan, semuanya bergantung dengan kadar metabolisme kita juga.

Kerap rasa sakit kepala atau pening merupakan simptom yang mungkin berpunca daripada kelenjar tiroid kita yang kurang aktif akibat rendah kadar metabolisme. Pengeluaran tidak seimbang hormon kortisol yang mengawal kadar stres pada seseorang, disebabkan oleh kadar metabolisme yang tidak sekata juga mampu menyebabkan seseorang itu mengalami masalah migrain.

Jika anda mempunyai simptom-simptom di atas, besar kemungkinan anda mempunyai masalah kadar metabolisme rendah. Masalah ini sebenarnya boleh di atasi dengan melakukan perubahan pada gaya hidup anda. Ada empat tabiat yang berkemungkinan besar menyebabkan kadar metabolisme anda menjadi rendah.

Yang pertama, apabila kita dengan sengaja merendahkan jumlah kalori yang kita ambil dengan niat hendak menurunkan berat badan. Kedua, mereka yang tidak mengambil sarapan pagi. Kadar metabolisme kita menurun semasa tidur dan tanpa makanan atau minuman pada awal pagi, badan kita akan kekal dalam kadar metabolisme rendah semasa kita sudah bangun dan bersiap sedia.

Kurang rehat akan menyebabkan badan kita mengekalkan kadar metabolisme kita pada kadar lebih rendah bagi melindungi badan kita. Yang terakhir dan yang paling mudah untuk kita ubah, adalah kekurangan pengambilan air dalam badan.

Kekurangan air dalam badan akan menyebabkan suhu badan kita menurun dan badan akan bertindak balas menyimpan lemak bagi meningkat suhu badan kita semula. Minum air yang cukup akan menyebabkan kadar metabolisme kita meningkat dan pasti akan membuatkan kita rasa lebih cergas.


10 stesen kereta api tercantik di dunia

Salah satu jenis pengangkutan tertua di dunia yang masih digunakan sehingga ke hari ini adalah sistem kereta api. Sistem pengangkutan ini telah mula wujud sejak lebih satu abad yang lalu dan kita juga telah melihat sendiri evolusi kereta api daripada enjin wap sehinggalah ke kereta api elektrik terkini.

Banyak stesen kereta api yang dibina semasa awal kurun ke-19 ketika kereta api masih lagi popular dan baru. Ketika itu, kebanyakan stesen merupakan satu karya seni dan menjadi tempat ramai pengunjung beristirehat. Ada stesen yang telah dibentuk semula dan ada yang masih mengekalkan struktur dan binaan asal.

Perhentian penghabisan yang mula dibuka sejak 1913 ini merupakan stesen yang paling popular di Amerika Syarikat dan pernah dinobatkan sebagai stesen kereta api paling cantik di dunia. Dengan jumlah pengunjung mencecah 26 juta orang setiap tahun, stesen Grand Central ini menjadi tempat keenam paling banyak dikunjungi di seluruh dunia.

Bangunan terminal yang direka oleh dua syarikat seni bina berbeza ini mempunyai 44 platform yang terbahagi pada dua aras. Reed & Stem mereka dan membina bangunan stesen secara keseluruhan manakala Warren & Wetmore telah memperincikan dengan rekaan Seni Beaux. Jam Tiffany ikonik yang terletak di jalan ke-42 di sini dibangunkan oleh Henry Bedford.

Stesen kereta api yang pernah digelar Victoria Avenue ini direka oleh Arthur Hubback, seorang arkitek yang berasal dari England. Perhentian penghabisan ini merupakan gabungan seni bina timur dan barat di mana Hubback telah menggunakan pelbagai elemen daripada tradisi Moor beserta corak gerbang dan kubah Chhatri yang sering dibina dalam bangunan di India.

Stesen berwarna putih yang terletak di Jalan Sultan Hishamuddin ini dibuka kepada orang awam pada tahun 1910 dan menjadi stesen kereta api utama di Kuala Lumpur sehinggalah pembukaan stesen baru yang terletak di KL Sentral.

CSMT (Chhatrapati-Shivaji Maharaj train station) yang dahulunya dikenali sebagai Victoria Terminus merupakan stesen bersejarah yang indah di Mumbai sehinggakan UNESCO mengiktirafnya sebagai salah satu tapak warisan dunia. Nama stesen ini ditukar kepada Chhatrapati Shivaji untuk memberi penghormatan kepada pengasas Empayar Maratha pada tahun 1996.

Ia direka oleh Frederick Stevens pada tahun 1887 dengan matlamat untuk memperkenalkan seni bina Gothik India iaitu seni bina yang menggabungkan Gothik Victoria dan seni bina tradisi India. Stesen ini merupakan satu tanda tempat yang unik di Mumbai dan menerima lebih daripada 3 juta rakyat India yang menggunakannya setiap hari.

Milano Centrale dibuka kepada orang awam pada tahun 1931 dan menggantikan stesen lama yang telah dibina pada tahun 1864. Direka oleh Ulisse Stacchini, ia merupakan stesen paling sibuk di Eropah dengan anggaran 500 kereta api melintasinya setiap hari.

Stacchini mendapat idea rekaan daripada Union Station di Amerika Syarikat namun Mussolini telah membumbui rekaan tersebut, menjadikan bangunan ini begitu unik ketika zaman pemerintahannya.

Los Angeles Union Station (LAUS) adalah stesen utama di California dan merupakan terminal penumpang terbesar di bahagian barat Amerika Syarikat. Stesen yang mula dibuka sejak 1939 ini menggantikan dua stesen terdahulu iaiti the Central dan the La Grange.

John Parkinson dan anaknya, Donald Parkinson menyumbangkan hasil rekaan dengan menggabungkan gaya Deko Seni kontemporari dan warisan kolonial Sepanyol. Ketika ini, LAUS merupakan hab utama di California dengan memberikan perkhidmatan kepada lebih 110,000 penumpang setiap hari.

Antwerpen-Centraal mungkin adalah salah satu stesen tercantik di dunia kerana dihiasi menggunakan lebih 20 jenis batuan dan marmar berbeza. Pembinaan stesen ini telah bermula sejak 1895 lagi namun ia mula beroperasi pada tahun 1905. Kubah besar dan bangunan perhentian ini direka oleh Louis Delacenseries manakala jejambat yang merupakan struktur penting di stesen ini pula dibangunkan oleh Jan Van Asperen.

Sebelum pengubahsuaian stesen ini dan penambahan taman tropika tertutup pada tahun 1985, stesen Sepanyol ini merupakan satu bangunan yang sangat indah dengan rekaan unik oleh Gustave Eiffel dan Alberto-de-Palacio. Stesen pertama di Madrid ini dibuka pada 9 Februari 1851 namun musnah dijilat api sebelum dibuka semula pada 1892.

Pada tahun 1985, Rafael Moneo telah mengubah suai stesen ini dan menukarkan bangunan stesen asal kepada kawasan pelbagai guna dengan taman tertutup yang indah.

Walaupun ia adalah stesen paling sibuk di New Zealand, Dunedin adalah kecil sahaja dari segi saiz dengan menara jam setinggi 120 kaki yang boleh dilihat dari bandar. George Troup telah mereka bentuk stesen ini dengan gaya seni bina Flemish-Renaissance. Bumbung stesen ini dilengkapi jubin genting terracotta manakala binaan bangunan pula menggunakan basalt gelap dengan kemasan batu Oamaru yang berwarna putih terang. Stesen ini mula dibuka pada tahun 1906.

Stesen terbesar di Amsterdam yang juga dikenali sebagai Amsterdam Centraal ini merupakan hab utama negara kerana menerima pengulang-alik seramai 162,000 orang setiap hari menjadikan ia perhentian penghabisan kedua paling sibuk di negara itu.

Centraal Station direka oleh Pierre Cuypers dan dibuka kepada orang awam pada tahun 1889. Sejak tahun 1997 ia telah menjalani beberapa proses pengubahsuaian untuk menempatkan laluan metro utara-selatan yang bakal beroperasi bermula 2018.

Stesen St. Pancras ini terletak di Euston Road di London. Stesen yang mempunyai ruang besar tertutup ini direka oleh William Barlow pada tahun 1868. Ia mempunyai 15 platform dan pernah menjadi tempat perlindungan orang awam daripada serangan bom semasa berlakunya Perang Dunia Kedua. Selepas tamat peperangan, stesen ini ditinggalkan begitu sahaja selama bertahun lamanya. Namun para pengaktivis tempatan telah menyelamatkannya daripada dimusnahkan sekitar 1960-an. Bangunan ini kemudian menjalani proses pemulihan dan pengubahsuaian dari tahun 2001 hingga 2007.


10 Jenama Kenderaan Paling Laris Di Malaysia

Anda pandu kereta jenama apa? Dan mengapa anda memilih kereta yang anda miliki sekarang? Setiap individu mempunyai citarasa dan kehendak sendiri dalam membeli kereta idaman.

Antara faktor-faktor pemilihan dalam membeli kereta termasuklah harga, jenama, kualiti, kos penyelenggaraan, kos bahan api dan juga harga jual semula. Di Malaysia, kebanyakan pembeli lebih cenderung untuk memilih kereta dengan harga mampu milik dan kos bahan api yang rendah.

Buktinya anda boleh lihat sendiri di jalan kereta-kereta yang bernilai kurang daripada RM100,000 lebih banyak. iluminasi.com ingin berkongsi 10 jenama kereta yang paling laris di Malaysia.

Dengan jualan sebanyak 2,934 unit, jenama Kia berada di tangga ke-10 kereta pilihan rakyat Malaysia. Pengedar rasmi jenama dari Korea Selatan ini adalah Naza Kia Malaysia. Antara sebab Kia menjadi pilihan adalah rekabentuk yang sangat menarik, dan juga harga yang tidak terlalu mahal.

Model-model Kia yang popular di Malaysia termasuklah Rio, Sportage, Cerato, Optima, Sorento dan Picanto. Model Kia Rio hatchback generasi ketiga yang dikuasakan oleh enjin 1.4 MPI DOHC dengan D-CVVT baru sahaja dilancarkan pada Julai 2017, dengan harga RM79,888 tanpa insurans.

Menurut Pengarah Eksekutif, Kumpulan Automotif, Naza Corporation Holdings Sdn Bhd, Datuk Samson Anand George, sambutan daripada rakyat Malaysia semakin mengalakkan dan dibuktikan dengan peningkatan jualan sebanyak 14.4% berbanding tahun 2016.

Sekali pandang, pasti jatuh hati dengan kereta keluaran Volkswagen. Jadi, tak hairanlah jika jenama yang berasal dari Jerman ini mampu berada dalam senarai ini. Sehingga kini jualan oleh Volkswagen mencecah 3,164 unit seluruh Malaysia, iaitu 1.12% daripada jumlah jualan kenderaan penumpang di Malaysia.

Walaupun harganya tidaklah begitu murah, namun masih menjadi pilihan. Ia adalah kerana kualiti dan gaya yang dibawa oleh kereta jenama ini sangat eksklusif. Volkswagen mempertaruhkan model-modelnya yang membuatkan ramai orang telan air liur seperti Passat, Polo dan juga Jetta.

Volkswagen juga merupakan pengeluar kereta paling laris di dunia bagi tahun 2017, mengalahkan Toyota.

Berada di tangga ke-8 adalah jenama yang berasal dari Jepun, iaitu Mazda. Jenama ini merupakan antara jenama terawal yang berada di pasaran Malaysia, dan sudah sememangnya sudah menjadi serasi di Malaysia. Tak dapat disangkal lagi model yang dikeluarkan oleh Mazda sangatlah futuristik dan menarik.

Mazda juga terkenal dengan penggunaan bahan api yang jimat, di samping pengeluaran gas karbon dioksida yang sangat rendah yang mana bagus untuk persekitaran. Perkhidmatan selepas jualan juga merupakan satu fokus utama Mazda dalam mengekalkan prestasi jualan di masa hadapan.

Sebanyak 686 unit terjual dalam bula Julai sahaja menjadikan jualan sehingga ini adalah sebanyak 6,122 unit. Jualan bagi tahun 2016 melebihi 12,000 unit.

Antara jenama kereta yang sangat eksklusif dan mahal, tetapi masih banyak dilihat berada di atas jalan raya di sekitar Malaysia, adalah BMW. BMW mempunyai kelas tersendiri di mana pemiliknya sememangnya datang dari golongan kelas atasan.

Kos penyelenggaraan yang agak mahal membuatkan ia tidak kurang popular dalam kalangan golongan bawahan namun tidak membuatkan ia berada di tangga corot dari segi jualan. Model BMW paling murah setakat ini adalah BMW 118i Sport Hatchback dengan harga RM176,800 manakala model paling mahal tak lain tak bukan iaitu BMW i8 dengan harga RM1,188,800 seunit (termasuk GST).

Jualan BMW sehingga ini adalah sebanyak 6,631 unit dan bagi tahun 2016 pula, jualan keseluruhan mencecah 9,000 unit.

Jenama terkemuka ini berada di tangga ke-6 dengan jualan sehingga kini mencecah 7,845 unit. Purata sebanyak 980 unit terjual setiap bulan. Jumlah jualan pada tahun lalu adalah 10,859 unit, bermakna Mercedes harus menjual sebanyak 3,014 unit lagi untuk baki 4 bulan tahun 2017.

Walaubagaimanapun, peratusan pasaran Mercedez di Malaysia hanyalah 1.8%, pada tahun lalu.

Biasanya, jenama Jepun seperti Nissan mendapat tempat di hati rakyat Malaysia kerana ia memberikan nilai kepada setiap wang yang dikeluarkan. Selain daripada harga yang berpatutan, Nissan adalah satu jenama yang sangat dipercayai oleh rakyat Malaysia.

Antara sebab utamanya adalah kerana Nissan sering menerima anugerah dan pengiktirafan, termasuklah AutoPacific’s Vehicle Satisfaction Awards, 2016 Best 2-Row SUV for Families” dan "2016 Best Cars for the Money".

Di Malaysia, model Nissan yang paling popular adalah Almera. Dengan harga yang berpatutan iaitu bermula dari RM68,5000 dan penggunaan bahan api yang efisyen iaitu 14.9 kilometer bagi setiap liter, ia dikatakan sebagai model yang sangat berbaloi untuk dimiliki. Jualan Nissan adalah sebanyak 14,060 unit, lebih daripada dua kali ganda jualan BMW.

Mustahil bagi jenama ini jika tidak disenaraikan dalam senarai ini. Mengapa? Ia kerana Toyota adalah pengeluar kereta ke-2 terlaris di seluruh dunia pada tahun 2016, dan juga merupakan pengeluar paling laris di 49 buah negara di seluruh dunia.

Jumlah jualan Toyota adalah sebanyak 31,426 unit, merangkumi 9.1% daripada jualan keseluruhan di Malaysia. Toyota menjadi pilihan rakyat Malaysia adalah kerana kebolehpercayaannya, ketahanan dan juga nilai jualan semula yang tinggi.

Proton, jenama keluaran Malaysia berada di tangga ke-3 senarai ini dengan jualan sebanyak 51,799 unit, 15% daripada jumlah jualan keseluruhan. Memang tak dinafikan Proton menjadi pilihan rakyat Malaysia disebabkan banyak faktor.

Dan faktor yang paling utama adalah harga yang murah, barang ganti yang mudah dicari dan juga pengunaan bahan api yang sangat efisyen. Proton menjadi pilihan tak mengira kelas dan peringkat umur. Model keluaran proton yang popular di Malaysia termasuklah Saga, Iriz dan Persona.

Honda adalah jenama kedua paling laris di Malaysia, dan jenama asing nombor satu pilihan rakyat Malaysia. Dan penulis pasti semua pembaca bersetuju dengan kenyataan ini, yang mana telah dibuktikan dengan jumlah unit jualan oleh Honda. Pada tahun 2016, jumlah jualan keseluruhan oleh Honda berada di tangga ke-2 iaitu sebanyak 91,830 unit.

Model-model keluaran Honda adalah satu kombinasi lengkap yang sangat dicari-cari oleh pengguna iaitu harga berpatutan dan juga nilai jualan semula yang tinggi, serta antara jenama dengan penggunaan bahan api terendah. Dan faktor yang paling membuatkan pembeli tidak fikir panjang, adalah rekabentuk yang tak pernah mengecewakan.

Honda Civic dan Honda City adalah model yang paling popular di Malaysia. Jualan Honda mencecah 70,836 unit, 20.5% daripada jumlah jualan kenderaan bukan komersial di Malaysia.

Dan seperti yang anda sudah jangkakan, jenama kenderaan yang berada di tangga pertama dengan jualan tertinggi, adalah jenama tempatan iaitu Perodua. Perodua sememangnya tidak dapat ditandingi oleh jenama lain lebih-lebih lagi oleh Proton.

Walaupun kedua-dua jenama Malaysia ini bersaing secara sihat, namun Perodua mempunyai kelas tersendiri berbanding Proton. Jumlah jualan sehingga Ogos 2017 adalah sebanyak 137,225 unit, hampir dua kali ganda jualan pencabar terdekat, Honda.

Model-model keluaran popular Perodua seperti Myvi dan Axia yang sangat berjaya dan menjadi pilihan, dilihat menenggelamkan model keluaran Proton. Antara bukti mudah yang anda boleh lihat adalah anda akan terjumpa dengan kedua-dua model ini ke mana sahaja anda pergi. Itu menunjukkan jenama Perodua sangat berjaya dalam pasaran Malaysia.

Perodua Myvi adalah model paling banyak di atas jalan di Malaysia, manakala Perodua Axia pula mendapat tempat disebabkan harga yang murah, rekabentuk yang menggiurkan serta penggunaan bahan minyak paling efisyen di Malaysia.

Jualan oleh Perodua pada tahun 2016 adalah sebanyak 207,110 unit iaitu 35.7% daripada jumlah jualan kenderaan di Malaysia.


10 Taman Tema Baru Yang Bakal Dibuka di Malaysia

Taman tema adalah tempat tarikan yang menjadi pilihan ramai pelancong tempatan serta luar negara untuk berhibur dan berekreasi. Tidak kira sama ada golongan muda atau sudah berkeluarga, ia pasti menjanjikan anda seribu satu kenangan manis. Setakat ini, Malaysia mendahului dengan jumlah taman tema terbanyak di Asia. Tidak cukup dengan itu, kita bakal melihat 10 buah lagi taman tema baru dilancarkan dalam masa beberapa tahun yang akan datang. Ayuh kita sama-sama lihat senarai tersebut.

Taman tema bernilai RM700 juta ini menjadi "pengembangan eko" di Kampung Oriental, dengan alam semulajadi dan aktiviti luar di Langkawi. Daya tarikan utama di sini ialah sebuah teater 3D dipanggil "Immersive Omnidome 3D Flight" yang mempamerkan keindahan seluruh pulau tersebut. Ia diwujudkan dengan kerjasama National Geographic dan dinamakan "Flight Over Langkawi".

Komponen lain taman tema eko seluas 13.35 hektar ini termasuk "Bio-Dome" flora dan fauna, perkampungan budaya dengan amfiteater, laluan pejalan kaki di atas pokok, jambatan tali, taman pengembaraan padang belantara, resort VIP di atas pokok, dan pusat membeli-belah. Pelbagai hotel juga bakal dibina, termasuk sebuah hotel butik yang terletak di kaki bukit Gunung Machincang di bahagian barat laut pulau itu.

Pembinaan taman tema 20th Century Fox yang pertama di dunia ini beberapa kali ditangguh. Tarikan terbaru negara paling dinanti ramai ini merangkumi 25 tunggangan yang diilhamkan berdasarkan watak-watak kesukaan ramai dari barisan filem dan kartun popular seperti Ice Age, Rio, Alien vs. Predator, Planet of the Apes, Life of Pi, Titanic, dan Night at the Museum. Taman tema 20th Century Fox yang lain akan dibuka di Dubai dan Korea Selatan sekitar tahun 2018.

Bakal menggantikan Genting Outdoor Theme Park, projek mega ini adalah sebahagian daripada program pengubahsuaian Resort World Genting yang bernilai RM5 bilion, termasuk pembinaan 1,300 bilik hotel tambahan bersebelahan Hotel First World. Pembukaan taman tema ini akan bersaing dengan taman tema inspirasi filem di negara lain seperti Universal Studios Singapura, Hong Kong Disneyland dan Shanghai Disneyland yang juga baru dibuka.

20th Century Fox World bakal memberi anda suatu pengalaman hebat, seperti sedang berada dalam sebuah pawagam gergasi.

Taman tema air terbesar di Negeri Sembilan ini seluas 9.2 hektar. Ia dibina bersama hotel penginapan dan terletak berhampiran pantai Port Dickson. Terdapat pelbagai jenis kemudahan dan permainan air seperti "sungai malas" sepanjang 350 meter, kolam pasir, air pancut interaktif dan gelongsor air. Pengembaraan ini berpusat sekitar sebuah kapal permainan gergasi yang dicanang sebagai struktur permainan terbesar di Malaysia. Bagi golongan lelaki yang ingin bermain golf, terdapat juga sebuah padang golf yang terletak berdekatan.

Terdapat pelbagai pilihan restoran dan tempat hiburan pada waktu malam. Aktiviti-aktiviti menarik lain adalah seperti go-karting dan perlawanan paintball yang disediakan di Extreme Park. Sebuah kawasan khas juga akan dilengkapi dengan kabana dan kerusi santai yang membolehkan ibu bapa berehat sambil melihat anak-anak mereka bermain di kolam renang. Ia juga sesuai untuk sebarang acara atau aktiviti berkumpulan.

Taman tema dinosaur yang terletak di Diamond Coast, Dataran 1Malaysia ini adalah Taman Jurassic pertama di Asia. Jurassic Park direka untuk memberikan anda suatu pengalaman yang mengujakan. Ia menggabungkan pendidikan, keseronokan dan teknologi canggih seperti 200 model dinosaur tiruan yang dikendalikan oleh sistem elektronik dan hidraulik.

Pameran lain akan merangkumi sebuah akuarium bawah air, dimana pengunjung dapat melihat dengan lebih dekat pelbagai jenis hidupan laut dan spesies air tawar dari seluruh dunia. Alami sendiri zaman memburu beribu tahun lalu seperti dunia nyata di tapak ini.

Taman tema di resort percutian Desaru ini terbahagi kepada 2 zon, iaitu "Ocean Quest Marine Theme Park" dan "Ocean Splash Water Park". Ocean Quest Marine Theme Park ialah sebuah akuarium pemuliharaan, dimana pengunjung boleh mengetahui dan belajar dengan lebih mendalam tentang hidupan laut yang hampir pupus. Sementara itu, Ocean Splash Water Park ialah sebuah taman air hiburan yang menawarkan kolam renang beserta ombak, air terjun dan banyak lagi ciri air yang lain.

Dalam erti kata lain, Ocean Quest Marine Theme Park adalah taman laut interaktif yang memberi tumpuan kepada spesies terancam. Manakala, Ocean Splash Water Park akan menjadi taman air berkualiti antarabangsa dan sangat berbeza dari mana-mana taman air sedia ada di Malaysia. Dari segi tema dan reka bentuk, ia dikatakan hampir sama dengan Typhoon Lagoon di Orlando, Florida.

Buat penggemar permainan video di luar sana, berkunjung ke Ubisoft Theme Park pasti buat anda berasa seperti berada di rumah sendiri. Kompleks tertutup seluas 10,000 meter persegi ini merupakan taman tema generasi akan datang. Ia menampilkan tunggangan, pertunjukan dan pelbagai tarikan lain. Semuanya dibina berdasarkan permainan dan watak-watak popular Ubisoft seperti Assassin's Creed, Far Cry, Ghost Recon, Just Dance, Rainbow Six, Prince of Persia, Tom Clancy's The Division dan banyak lagi.

Taman yang pertama seumpamanya ini dikendalikan oleh pemaju taman tema milik rakyat tempatan, R-Segari Group Sdn Bhd. Taman tema simulasi RPG yang dicipta oleh gergasi permainan video ini membolehkan anda menavigasi sebagai salah seorang watak terkenal dalam permainan video mereka.

Pengendali akuarium terkenal, Sea World bakal membuka francais terbaru mereka di Melaka. Nikmatilah perjalanan mendebarkan melalui terowong bawah air yang lutsinar bersama hidupan marin. Inilah peluang untuk anda melihat pelbagai spesis ikan, termasuk jerung berenang di sekeliling anda. Nikmati juga jadual pertunjukan ikan lumba-lumba and singa laut yang terlatih.

Sama seperti Sea World di Orlando, akuarium ikan paus ini dikatakan lebih besar daripada Underwater World di Langkawi. Pameran lain di akuarium ini akan memaparkan hidupan laut dan spesies air tawar dari seluruh dunia. Ia terletak bersebelahan dengan taman tema Jurassic Park.

Terletak di pantai Melaka yang menghadap Singapura, tarikan utama taman tema air ini ialah acara pertunjukan laser dan air pancut yang terbesar dan julung kali diadakan di Asia. Dilancarkan pada tahun 2015, projek ini merangkumi pembinaan taman tema, hotel, pusat membeli belah dan rumah kediaman. Eco Marine Theme Park juga mempunyai sebuah replika kapal layar dan air terjun binaan di sekelilingnya.

The TWO terdiri daripada pusat membeli-belah, taman tema terbuka, semi-terbuka dan tertutup. Terdapat pelbagai jenis tunggangan dan sukan air yang bakal menjadi fenomena baru. Resort taman tema "3 dalam 1" yang terletak bersebelahan Lebuhraya Utara Selatan ini adalah yang terbesar di Asia. Terdapat khabar angin bahawa projek bercita-cita tinggi ini akan dibina menerusi 4 fasa, mengambil tempoh antara 8 hingga 10 tahun.

Tema utama di taman tema ini ialah tidak lain dan tidak bukan, animasi kartun yang disukai ramai dari Disney Channel Asia, iaitu Upin dan Ipin. Namun, suasananya lebih dipengaruhi oleh Malaysia. Taman tema yang berkonsepkan Disneyland ini terletak bersebelahan Litar Sepang F1. Pembinaannya menelan kos anggaran RM700 juta.


Ronaldinho dan sejarah mengenai 'Elastico' yang dilupakan

Kebanyakan peminat bola sepak kini mungkin menganggap Ronaldinho adalah individu yang mencipta gerakan yang sangat berseni dan rumit, 'Elastico' adalah satu skil dalam bola sepak yang tidak ramai pemain berjaya menguasainya. Willian, Cristiano Ronaldo, Ibrahimovic dan beberapa lagi nama besar dalam bola sepak pernah mempraktikkan tipu helah ini namun Ronaldinho tetap dilihat sebagai pemain yang betul-betul berjaya mempraktikkannya dengan baik.

Namun tahukah anda bahawa gerakan ini sebenarnya telah lama wujud dan dipelopori oleh pemain yang berasal dari negara yang terkenal dengan melahirkan ramai bintang bola sepak, Brazil, iaitu Rivellino yang ketika zaman kegemilangannya adalah rakan seperjuangan 'Raja Bola Sepak', Pele. Disebabkan status bintang yang dimiliki Pele menyebabkan nama Rivellino tidak begitu dikenali namun beliau sebenarnya antara pemain yang sangat disegani ketika itu.

Elastico, adalah salah satu gerakan 'pemusnah' pemain bermisai tebal yang penuh tipu helah, Roberto Rivellino - pemain bintang untuk Brazil dalam tiga edisi Piala Dunia dan telah diangkat sebagai pencipta kepada skil yang menarik ini. Kemudian ia telah dipopularkan oleh The Phenomenon, Ronaldo Nazario, dan The Magician, Ronaldinho.

Ia mungkin adalah skil terbaik di antara semua skil yang dipunyai oleh pemain Brazil. Mungkin hanya pemain Brazil mampu melakukan aksi ini dengan baik, yang seolah-olah gerakan seekor ular, dengan bola seperti melekat di kaki, mengubah arah gerakan bola dengan hanya satu ayunan kaki yang sangat pantas.

Dan Rivellino merupakan orang pertama yang menyempurnakannya. Beliau sentiasa berjaya menewaskan dan memalukan pemain pertahanan lawan. Pemain kidal yang genius ini biasanya menggunakannya untuk membuat umpanan dan juga cubaan ke arah gol. Biasanya pemain pertahanan akan tersalah arah dan masih terpinga-terpinga ketika beliau sudahpun mengatur gerakan yang seterusnya.

Namun sebenarnya elastico bukanlah dicipta sepenuhnya oleh Rivellino, malahan bukan juga pemain Brazil yang lain, tetapi sebaliknya ialah ciptaan Sergio Echigo . Pasti ramai yang tidak pernah mendengar nama ini, jadi siapakah beliau?

Dilahirkan dalam keluarga Jepun yang berimigrasi di Sao Paolo, Echigo memulakan aktiviti bola sepaknya di jalanan di Brazil. Beliau seterusnya berjaya menempatkan diri ke dalam pasukan Corinthians ketika usianya yang masih muda remaja pada tahun 1963. Dikenali dengan kepantasan kaki, gelecekan yang penuh helah, dan larian yang pantas, beliau dengan pantas memahat namanya di kelab tersebut. Sehingga hari lahirnya yang ke-20, beliau telah melakukan sedozen penampilan untuk Corinthians.

Legasinya yang terbaik hadir di Corinthians ketika bersama rakan sepasukannya, tidak lain tidak bukan ialah Rivellino.

Mereka berdua mempunyai banyak persamaan. Umur yang sama, kedua-dua ibu bapa mereka berimigrasi, dan kedua-duanya menguasai skil yang tidak pernah dilakukan pemain lain, iaitu elastico. Tiada siapa pernah melihatnya sebelum itu.

Walaupun secara keseluruhannya Rivellino adalah pemain bola sepak yang lebih baik, Echigo adalah orang pertama yang menggunakan skil ini.

"Saya belajar gerakan ini daripada pemain yang bernama Sergio Echigo, yang bermain bersama saya dalam pasukan remaja Corinthians pada tahun 1964. Beliau yang mencipta gerakan itu. Saya melihat beliau melakukannya sekali dan saya bertanya, 'Echigo, gerakan apakah itu?' Beliau menjawab, 'Senang saja, Rive, saya akan ajar kamu caranya,' dan beliau berkata beliau yang menciptanya, tetapi saya yang menyempurnakannya", jelas Rivellino lagi.

Apabila jurulatih pasukan kebangsaan Mario Zagallo mengubah Rivellino ke posisi sayap kiri untuk mewujudkan 4 pemain serangan bersama Jairzinho, Pele dan Tostao pada Piala Dunia 1970, elastico mula menjadi terkenal. Rivellino akan selalu menggunakan skil tersebut untuk menewaskan pertahanan lawan pada kejohanan itu. Malahan ketika aksi perlawanan akhir yang sukar menentang Italy, beliau berjaya melakukan gerakan tersebut dengan sempurna.

Secara jelas, kebanyakan pemain pertahanan akan ditewaskan oleh gerakan yang sangat menakjubkan itu. Sememangnya ia adalah 'senjata utama' bagi Rivellino sehingga menyebabkan beliau dianggap sebagai pencipta gerakan itu. Malahan Pele turut menyatakan, "Gerakan itu adalah ciptaan Rivellino... helah yang hanya mampu dilakukan oleh beliau."

Melihat kepada dunia bola sepak masa kini, nama Echigo tidak pernah dikenang sebagai pengasas kepada gerakan ini. Banyak video di You Tube yang boleh mengajar sesiapa sahaja untuk melakukan gerakan yang turut dipanggil sebagai flip-flap ini, seperti Cristiano Ronaldo. Kita pernah menonton aksi Ronaldo The Phenomenon menggunakan skil ini untuk memperkotak-katikkan Alessandro Nesta dalam perlawanan akhir Piala UEFA pada tahun 1998.

Dan semestinya, kita pernah menonton banyak video aksi Ronaldinho, individu yang kita semua sangka sebagai pengasas flip-flap, menyebabkan pertahanan lawan kebingungan setiap kali beliau melakukannya dengan sangat cepat.

Tetapi malangnya nama Sergio Echigo jarang sekali dikenang sebagai pencipta asal gerakan yang unik ini.


IQ Anak Kelahiran Malaysia Ini Melebihi IQ Stephen Hawking

Dalam artikel yang lalu iluminasi.com banyak berkongsi mengenai tahap IQ, dan apakah kepentingan IQ. Malaysia berada di tangga ke-15 dunia berkongsi kedudukan dengan Ireland dan Greece, dengan purata IQ sebanyak 92.

Rekod tahap IQ paling tinggi di Malaysia ketika ini dipegang oleh Dr. Looi Hoong Thoong, orang yang bertanggungjawab mencipta perisian anti-virus V-Buster, dengan IQ 180. Rekod itu sebelum ini dipegang oleh Chiang Ti Ming, dengan IQ 181, namun beliau telah meninggal dunia pada tahun 2007 ketika berusia 31 tahun.

Namun, terdapat seorang lagi warga Malaysia, yang mana kini diberikan gelaran remaja paling pintar di Australia. Beliau adalah Sharvin Jeyendran, yang kini menetap di Australia, dengan IQ 168, iaitu 8 mata lebih tinggi daripada ahli fizik terkemuka dunia, Stephen Hawking.

Komuniti tinggi IQ, Mensa telah dicalonkan sebagai kanak-kanak paling pintar di Australia selepas IQ yang ditunjukkan Sharvin menjadikannya tergolong dalam 2% manusia paling pintar di dunia.

Menurut ibu bapanya, beliau adalah seorang yang genius secara semulajadi kerana tidak pernah dipaksa secara akademik. Kanak-kanak genius yang berusia 15 tahun ini kini bersekolah di Sacred Heart College, Western Australia, Australia dan merupakan anak kepada pasangan peguam, Jeyendran Ramachandran dan Deva Menon. Pasangan suami isteri ini menamatkan pelajaran jurusan undang-undang di United Kingdom.

Mereka sekeluarga berpindah ke Australia pada Januari 2015. Kepintaran Sharvin mula dikesan pada awal usia di mana beliau sudah mampu berjalan dan bertutur ketika berusia 9 bulan. Menurut ibunya, Sharvin sudah boleh bertutur seperti kanak-kanak normal menggunakan ayat dan tatabahasa yang lengkap, ketika berusia lingkungan 2 hingga 3 tahun.

"Kami menggalakkannya, dan otak kanak-kanak seperti span yang mampu menyerap apa sahaja," jelas ibunya.

Sharvin bukan sahaja pintar dalam akademik seperti mendapat markah tertinggi dalam semua subjek di sekolah, beliau juga pandai bermain piano, fasih berbahasa Perancis. Beliau juga mewakili Australia dalam Kejohanan Scrabble Remaja Dunia.

Bercita-cita tinggi, Sharvin memberitahu bahawa beliau ingin menjadi seorang saintis biologi, dan mahu mencari penawar kanser.

"Saya juga mahu menjadi seorang ahli biologi marin dan meneroka lautan, dan juga mahu mempunyai organisasi amal untuk membantu orang miskin di seluruh dunia," jelas kanak-kanak genius ini.

Menurut pegawai rekrut Mensa Australia, Geoff Russell, kanak-kanak yang lebih pintar dan mempunyai prestasi melebihi rakan sebaya mereka akan sukar untuk menyesuaikan diri. Mereka akan berasa terasing dan mula untuk menidakkan kepintaran sendiri kerana tidak mahu kelihatan pelik di sekolah.

Namun, ia tidak berlaku kepada Sharvin. Walaupun merupakan antara manusia terpintar di dunia, Sharvin masih menjalani kehidupan seperti remaja yang lain seperti bermain bola keranjang dan bola sepak di halaman rumahnya.

"Saya sangat gembira mempunyai IQ yang tinggi, namun saya masih mempunyai ramai kawan, dan bergaul dengan semua orang.

Adik perempuan Sharvin iaitu Shireeya yang berusia 10 tahun merupakan seorang yang genius dalam bidang muzik, yang mula bersenandung (humming) seawal 6 bulan, dan mula menyanyi ketika berusia 18 bulan.


7 jawatan pelik yang dipegang oleh wanita di Korea Utara

Korea Utara merupakan sebuah negara yang didominasi oleh kaum lelaki. Walau bagaimanapun, kaum wanita masih tidak terkecuali dan dikerah tenaga untuk bekerja di sana.

Jika anda fikir kaum wanita di sana bekerja seperti anda dan juga wanita-wanita lain di seluruh dunia, anda mungkin silap. Kami kongsikan 7 pekerjaan pelik dan teruk yang perlu dibuat oleh wanita Korea Utara.

Walaupun hanya 2% daripada jalan raya di Korea Utara adalah berturap, namun jalan di sekitar bandar raya tetap mempunyai lampu jalan bagi mereka yang mampu mempunyai kenderaan. Lampu jalan itu semuanya berfungsi dengan baik, namun ia masih belum cukup bagi Kim Jong-un. Pihak kerajaan kini mengambil pengawal lalu lintas wanita untuk menjaga trafik di sana. Setiap polis trafik ini dipilih oleh Kim Jong-un sendiri berdasarkan rupa paras mereka.

Wanita yang layak untuk bekerja sebagai polis trafik mestilah berpewatakan paling menarik dalam Korea Utara, berusia 16 tahun ke atas, sihat, belum berkahwin dan berketinggian sekurang-kurangnya 5'6". Jawatan berprestij ini dibuka untuk mengisi 300 tempat kekosongan sahaja.

Selain menjaga trafik, polis trafik di Korea Utara menjadi ikon fesyen bagi wanita di sana. Semasa musim panas, mereka memakai skirt pendek dengan jaket putih manakala uniform ketika musim sejuk dipadankan dengan earmuffs berbulu tebal.

Namun, para polis trafik wanita ini bukanlah dibenarkan memegang jawatan itu sehingga pencen. Apabila mencecah usia 26 tahun atau apabila mereka ingin mendirikan rumah tangga, mereka perlu melepaskan jawatan itu kepada anak dara jelita yang lain.

Salah satu silap faham tentang wanita di Korea Utara ialah mereka dipaksa duduk diam di rumah sahaja. Sebenarnya, tenaga mereka dikerah sebagaimana kaum lelaki di sana. Wanita di Korea Utara menghabiskan 8 jam untuk bekerja, 8 jam untuk mentelaah tentang sejarah pemimpin dan 8 jam untuk rehat dan tidur.

Disebabkan kekurangan buruh kasar di negara itu, kaum wanita diperlukan untuk membantu kerja-kerja dalam bidang pertanian untuk meningkatkan hasil tanaman. Mereka dikehendaki bekerja setiap hari selama 70 hari tanpa cuti atau hari rehat. Seperti yang pernah kami tulis dalam artikel lain sebelum ini, wanita daripada golongan kelas bawah yang bekerja sebagai petani kebanyakannya adalah pencari nafkah utama dalam keluarga dengan pendapatan sekitar $1-$2 sebulan. Jika mereka ingin mengambil cuti, mereka perlu membayar kerajaan 50¢ untuk sehari.

Di majoriti negara lain, seseorang perlu mempunyai sijil dan kelulusan tertentu sebelum berkhidmat sebagai seorang guru. Namun, guru di Korea Utara agak istimewa kerena mereka hanya perlu mahir bermain akordion. Pemimpin terdahulu Korea Utara telah meletakkan syarat ini dan dilaporkan ia masih berkuat kuasa hingga kini. Seorang guru perlu lulus ujian bermain akordion sebelum boleh mengajar.

Antara aktiviti harian di sekolah adalah seperti berikut. Pada jam 8 pagi, pelajar akan masuk ke kelas sambil disapa guru dengan ramah. Kemudian, setelah pelajar duduk di tempat masing-masing, guru akan mengeluarkan akordion dan bermain beberapa buah lagu. Antara muzik popular yang wajib dipelajari oleh para guru adalah lagu berjudul "Kita Tidak Perlu Cemburu di Dunia ini" yang dikhabarkan mempunyai alunan rentak sama seperti lagu Twinkle, Twinkle Little Star.

Tidak cukup dengan gaji yang begitu rendah, ramai warga Korea Utara yang dipaksa untuk bekerja secara percuma. Mereka yang pernah disabitkan dengan jenayah atau telah ditangkap kerana cuba meninggalkan negara akan dibawa ke kem buruh paksa. Adakalanya keseluruhan ahli keluarga juga turut dibawa sebagai hukuman dan pengajaran kepada pesalah.

Kem-kem buruh paksa ini adalah lebih teruk daripada penjara dengan persekitaran yang menggerunkan. Mereka yang tinggal di kem-kem ini kebiasaannya dinafikan hak asasi seorang manusia. Misalnya, dalam satu sel yang amat sempit, seramai 20 orang tahanan wanita disumbat untuk tidur berhimpit-himpit.

Setiap pagi, tahanan yang berusia 17 tahun ke atas perlu bangun seawal 6:30 pagi, menjamah sarapan, bersembahyang dan terus bekerja sehingga jam 8:00 malam. Ada yang perlu bekerja hingga 6 hari seminggu manakala ada tahanan wanita yang dikerah tenaga untuk mengorek batu arang dan memikul batu-batuan. Selepas seharian bekerja, mereka hanya diberikan segenggam jagung untuk dimakan. Disebabkan tiada rawatan perubatan diberikan, kebanyakan wanita ini dipaksa bekerja sehingga tubuh mereka tidak mampu bertahan lagi atau meninggal dunia.

Memandangkan kerajaan Korea Utara menyekat kebebasan beragama, maka rumah-rumah agama dan gereja di sana tidak mengadakan sebarang upacara keagamaan. Ramai orang percaya bahawa mereka hanya mengadakan kuliah agama dan upacara olok-olok sahaja di gereja di mana kesemua kerusi dipenuhi oleh wanita yang dipilih dari kawasan bandar berhampiran untuk berlakon seperti penganut agama yang alim.

Daripada upacara olok-olok seperti ini, kerajaan dapat mempamerkan imej seolah-olah mereka bertoleransi terhadap agama dan kepercayaan semua orang. Dilaporkan gereja yang berada di tengah-tengah bandar pula hanya dibina untuk mendapatkan derma daripada warga asing dan pelancong yang berkunjung ke situ.

Sejak tahun 1960-an lagi, semua muzik yang dimainkan di Korea Utara diluluskan dan dihasilkan oleh pihak kerajaan sendiri. Sebarang muzik dan hiburan dari luar diharamkan dan dianggap melanggar undang-undang.

Terdapat beberapa kumpulan pop wanita ditubuhkan untuk menghiburkan warga Korea Utara di mana setiap ahlinya dipilih sendiri oleh Kim Jong-un pada tahun 2012. Ia merupakan satu penghormatan untuk menjadi ahli kumpulan pop ini. Mereka akan menaiki pentas dengan memakai baju satin ala ketenteraan, menyanyi sambil bermain pelbagai alat muzik. Lagu dendangan pilihan pula adalah seperti lagu tema filem lakonan Sylvester Stalone iaitu "Rocky".

Sebelum Kim Jong-un memerintah negara itu, kerajaan Korea Utara dipimpin oleh bapanya, Kim Jong-il yang dilaporkan lebih gila kuasa dan suka mengawal. Daripada jenis baju yang dipakai rakyat sehinggalah makanan yang disediakan untuknya, kesemuanya ingin dikawal rapi.

Menurut bekas tukang masak mendiang, setiap orang yang berada di rumahnya mempunyai tugasan masing-masing. Namun ada satu tugasan pelik yang perlu dilakukan salah seorang pekerja di situ iaitu memeriksa setiap butir beras sebelum dimasak.

Pemeriksa beras wanita itu akan memeriksa beras dengan mata kasar terlebih dahulu. Kemudian, dia perlu membuang butiran beras yang rosak atau tidak sempurna kerana Kim Jong-il hanya mahu makan nasi dengan butiran sempurna.


10 Self-Made Billionaire Wanita Paling Kaya Di Dunia

Selepas kematian pemilik syarikat L'Oréal yang diwarisi daripada bapanya, Liliane Bettencourt, Alice Walton telah ditabalkan sebagai wanita terkaya di dunia dengan kekayaan RM183 billion. Alice Walton adalah anak bongsu kepada Sam Walton, pengasas syarikat paling kaya di dunia, Walmart.

Senarai manusia terkaya di dunia terdiri daripada mereka yang mempunyai kekayaan dari dua kategori iaitu self-made, di mana kekayaan tersebut diusahakan sendiri dan kekayaan yang diwarisi. Kali ini iluminasi.com ingin berkongsi senarai 10 self-made billionaire wanita terkaya di dunia.

Zhang Xin adalah pengasas bersama syarikat Soho China, sebuah pemaju hartanah terbesar di Beijing dan Shanghai. Syarikat ini telah membangunkan projek di Beijing dan Shanghai, lebih daripada 54 juta kaki persegi.

Soho China telah disenaraikan dalam Bursa Saham Hong Kong manakala Zhang Xin pula tersenarai sebagai wanita ke-62 paling berpengaruh di dunia pada tahun 2014. Beliau juga mempunyai 10 juta pengikut di Sina Weibo, Twitter versi China.

Dengan kekayaan RM17.14 billion, pengasas dan CEO bersama syarikat perjudian atas talian Bet365 ini, Denise Coates berada di tangga ke-9 self-made billionaire wanita terkaya di dunia

Beliau telah mengasaskan syarikat tersebut bersama abangnya John Coates. Denise bermula awal dalam industri perjudian ini sebagai kakitangan di syarikat bapanya, ketika masih bersekolah. Beliau yang kemudiannya menjadi seorang akauntan telah mengambil alih dan menaikkan syarikat, sebelum dijual.

Beliau kemudian menyedari perniagaan judi atas talian mampu memberikan keuntungan lumayan, lalu telah membeli domain Bet365.com pada tahun 2000. Setahun kemudian, laman sesawang tersebut dilancarkan.

Rafaela Aponte adalah isteri kepada Gianluigi Aponte, Pengerusi kepada syarikat perkapalan kargo, Mediterranean Shipping Company. Pasangan ini bertemu ketika Gianluigi bertugas sebagai kapten kapal. Dan pada tahun 1970, pasangan ini telah melancarkan syarikat tersebut, yang kini dikenali sebagai MSC.

Dalam hanya masa 4 dekad, syarikat MSC berkembang dengan pesat dan menjadi syarikat perkapalan kontena kedua terbesar di dunia dengan 480 buah kapal, di belakang syarikat Maersk. Pasangan ini juga pemilik syarikat kapal persiaran ke-4 terbesar di dunia, MSC Cruise. Rafaela merupakan orang bertanggungjawab ke atas rekabentuk dalaman kapal persiaran milik MSC Cruise.

Wanita yang berasal dari Hong Kong ini mempunyai kekayaan RM21.21 billion. Lam Wai Ying adalah isteri kepada Kin-Man Yeung, pengasas dan ketua eksekutif syarikat Biel Crystal Manufactory.

Wai Ying juga merupakan pengerusi kepada syarikat ini dan memiliki 49% daripada Biel Crystal Manufactory, manakala suaminya memiliki selebihnya. Syarikat ini merupakan pembekal touch screen bagi telefon pintar bagi Apple, dan mempunyai kakitangan seramai 100,000 di China.

Pengasas bersama syarikat Lilttle Caesars Pizza bersama suaminya ini berada di tangga ke-6 self-made billionaire wanita terkaya di dunia dengan kekayaan RM22.03 billion, menyamai Diane Hendrics. Marian Ilitch mengasaskan syarikat tersebut pada tahun 1959 di Michigan, Amerika Syarikat. Ia merupakan syarikat rangkaian pizza ke-3 terbesar di negara itu, dibelakang Pizza hut dan Domino's Pizza.

Selepas kematian suamiya pada Mike Hitch pada Februari lalu, beliau kini memiliki keseluruhan syarikat itu dengan jualan tahunan sebanyak RM16.8 billion setahun. Selain itu, beliau juga memiliki pasukan hoki ais Detroit Red Wings dan Hotel Kasino MotorCity.

Pengerusi dan pengasas bersama syarikat ABC Supply, antara pengedar bumbung dan tingkap secara borong terbesar di Amerika. Beliau memulakan perniagaan ini bersama-sama arwah suaminya, Ken Hendrics yang beroperasi di Wisconsin 35 tahun lalu. Semenjak kematian suaminya pada tahun 2007, beliau mengambil alih menerajui ABC Supply.

Ketika menerajui syarikat ini, Diane telah membuat 2 pengambilalihan terbesar dalam sejarah dengan membeli syarikat saingan iaitu Bradco pada tahun 2010 dan juga pembekal bahan pembinaan iaitu L&W Supply pada tahun 2016.

Sebanyak RM30.24 billion jualan dijana di lebih 700 lokasi di serata Amerika Syarikat. Ia menjadikan Diane self-made billionaire ke-5 terkaya di dunia dengan kekayaan sebanyak RM22.03 billion.

FuWah International Group yang merupakan antara pemaju hartanah terbesar di China yang berpangkalan di Beijiing ini, adalah milik Chan Laiwa yang juga merupakan pengasas dan pengerusi syarikat. Syarikat ini terkenal dengan pembangunan yang dilakukan iaitu Jinbo Street dan juga Menara Jinbo, serta Bangunan Regent dan Kelab Joki Hong Kong Beijing.

Syarikat milik Chan juga melebarkan sayap ke peringkat antarabangsa dengan melabur dalam industri perhotelan di Australia dan New Zealand. Hasil usaha beliau memberikan pulangan lumayan dan kekayaan Chan Laiwa kini bernilai RM22.85 billion.

Pengasas bersama, bekas Ketua Pegawai Eksekutif dan pengerusi bagi syarikat Longfor Properties, Wu Yajun berada di tangga ke-4 senarai ini. Sebelum bergelar usahawan hartanah, Wu bekerja sebagai seorang wartawan.

Beliau mengasaskan syarikat ini bersama suaminya. Dengan kekayaan RM27.74 billion, Wu juga merupakan wanita kedua terkaya di China, dan ke-22 di dunia. Pada tahun 2012, Wu ditabalkan sebagai wanita terkaya di China dan individu ke-5 terkaya di China, namun jatuh ke tangga ke-2 berikutan perceraian dengan suaminya.

Forbes menyenaraikan Wu Yajun sebagai wanita ke-41 paling berpengaruh di dunia pada tahun 2014.

Dilahirkan dalam keluarga yang mempunyai kekayaan dalam industri perhotelan dan kasino, wanita ini tidak memilih jalan mudah untuk berjaya. Beliau pada mulanya mencerburkan diri dalam bidang hartanah bersama suaminya.

Melihatkan kejayaan yang dikecapi ketika itu, pasangan ini melancarkan Kingston Financial Group pada tahun 1992 yang dinamakan bersempena anak tunggal mereka, Kingston.

Kekayaan Pollyanna menjadi tiga kali ganda hanya dalam masa 2 tahun yang lalu. Beliau disenaraikan di tangga ke-42 wanita paling berpengaruh di dunia pada tahun 2016. Kini dengan kekayaan RM41.62 billion, Pollyanna merupakan self-made billionaire wanita ke-2 terkaya di dunia.

Mengungguli senarai ini adalah wanita bernama Zhou Qunfei, dengan kekayaan RM46.10 billion. Zhou adalah pengasas dan ketua pegawai eksekutif syarikat Lens Technology yang diasaskan pada tahun 2006 dan berpangkalan di Hunan, China.

Syarikat ini merupakan pembekal skrin kaca rata ke seluruh dunia dan antara pelanggan mereka yang popular adalah Apple. Kisah Zhou merupakan contoh bahawa tiada apa yang mustahil di dunia ini jika ada usaha. Beliau merupakan seorang pekerja kilang ketika remaja, namun kini menjadi antara wanita terkaya di dunia.

Beliau memulakan usahanya menjadi usahawan dengan menubuhkan syarikat alat ganti jam bersama saudara-mara di apartmentnya di Shenzen pada tahun 1993.


8 Fakta Menarik Mengenai Rowan Atkinson (Mr.Bean) Yang Ramai Tak Tahu

Mr.Bean boleh dikatakan karekter sitkom yang paling terkenal di dunia. Sama ada kanak-kanak, mahupun golongan dewasa, pasti tak kering gusi melihat telatah Mr.Bean, yang dipopularkan oleh Rowan Atkinson. Imej Rowan tidak dapat dipisahkan dengan Mr.Bean.

Namun, disebalik Mr.Bean, ramai yang tidak mengenali Rowan yang juga dianugerahkan gelaran CBE - "Commander of the Most Excellent Order of the British Empire". iluminasi.com ingin berkongsi 8 fakta menarik mengenai Rowan Atkinson.

Rowan berusia 11 tahun ketika memasuki Durham Choristers School manakala Tony Blair berusia 13 tahun. Kedua-dua individu ini adalah berbeza dari segi tingkah laku yang mana Rowan agak pemalu dan menyendiri dan Tony pula sangat mudah mesra dan menjadi model pelajar lain.

Kalau yang tak tahu, pasti beranggapan beliau adalah seorang yang seperti tidak berpelajaran, disebabkan oleh watak yang dibawa. Namun, Rowan Atkinson merupakan seorang yang sangat pintar.

Beliau menamatkan ijazah sarjana muda dalam bidang kejuruteraan di Universiti Newcastle dan kemudiannya menyambungkan pelajaran di peringkat ijazah dalam bidang yang sama di Queen's College, Oxford. Beliau menghasilkan tesis bertajuk "Self - Tuning Control".

Rowan mengalami masalah di mana beliau gagap. Namun, beliau menggunakan kekurangan itu dan menjadikannya sebagai alat komedi kerana menyebut "B" dengan lebih menonjol dan pelik. Ketika di bangku sekolah, beliau sukar untuk berkomunikasi dengan rakannya, membuatkan Rowan tertekan.

Beliau kemudian dapat mengawal masalah itu ketika mula berlakon. "Jika saya melakonkan karekter selain diri saya, gagap saya hilang. Mungkin sebab ini saya membuatkan saya lebih bersemangat dalam karier ini," jelas beliau.

Rowan merupakan seorang yang aktif dalam lakonan ketika di Oxford. Ketika di semester pertama, beliau pernah diarahkan untuk membuat satu sketsa yang mungkin akan dipersembahkan di Oxford Playhouse. Disebabkan beliau tidak pernah menulis apa-apa sebelum itu, beliau agak bingung.

Masa yang ada hanyalah 2 hari dan tiba-tiba beliau mendapat idea untuk menghasilkan karekter yang pelik dan bisu, ketika sedang berdiri di hadapan cermin dengan gimik mukanya yang popular. Dari situlah bermulanya idea untuk menghasilkan Mr.Bean yang menjadi fenomena dunia.

Mungkin ada yang tertanya-tanya, mengapa Mr.Bean? Adakah beliau suka makan kacang? Sebenarnya tidak. Nama Mr.Bean tidak terlintas, sehinggalah penghasilan program pertama. Beberapa nama berdasarkan sayur-sayuran dipertimbangkan, termasuklah Mr.Cauliflower dan Mr.White.

Namun akhirnya nama Mr.Bean dipilih, yang kemudiannya menjadi trademark dan sinonim dengan watak yang dibawa beliau.

Agak pelik apabila difikirkan kerana rancangan Mr.Bean sangat kerap ditayangkan untuk tempoh berpuluh tahun, namun percaya atau tidak, realitinya rancangan Mr.Bean hanya mempunyai 14 episod keseluruhan. Ya, hanya 14 episod dan satu musim sahaja. Namun, ia mengambil masa 16 tahun.

Setiap episod berdurasi 25 minit, dan mula ditayangkan pada 1 Januari 1990 bagi episod 1 dan berakhir dengan episod 14 pada 2006.

Bukan sahaja memiliki ijazah kejuruteraan elektrik dan genius dalam komedi, beliau juga mempunyai lesen lori. Disebabkan minat yang sangat tinggi terhadap lori, beliau telah mengambil ujian dan lulus, menjadikannya pemegang lesen kategori C+E (dahulunya Kelas 1).

Lesen tersebut membolehkan beliau memandu kenderaan dengan berat melebihi 3,500 kilogram bersama treler lebih daripada 750 kilogram.

Pada Mac 2001, Rowan Atkinson bersama-sama isterinya, Sunetra dan anak mereka Ben dan Lily berlepas dari landasan udara di Ukundu, Kenya untuk ke bandar Lapangan Terbang Wilson di bandar Nairobi.

Dengan tiba-tiba, juruterbang tersebut pengsan, membuatkan beliau terpaksa melakukan sesuatu. Tanpa apa-apa pengalaman dan latihan sebelum ini mengenai pemanduan pesawat, Rowan terpaksa mengambil alih tugas juruterbang ketika itu.

Dan apa yang mengejutkan adalah beliau berjaya mengawal pesawat tersebut di udara sehinggalah juruterbang tersebut kembali sedar.


12 jenama terkenal yang sebenarnya mempunyai makna tersendiri

Jenama seperti H&M, LEGO dan IKEA semestinya sangat popular di Malaysia. Ia seperti sudah sebati dengan gaya hidup masyarakat zaman kini sehinggakan kita tidak pernah terfikir pun apa makna di sebalik nama-nama tersebut.

Ini 12 jenama popular yang sebenarnya merupakan singkatan dan kami rungkaikan bentuk namanya yang penuh, khusus untuk pembaca Iluminasi. Dalam banyak-banyak jenama ini, yang mana satu anda dah tahu nama penuhnya?

Dalam bahasa Sweden, 'hennes' bermaksud kepunyaan dia (wanita) dan perkataan itulah sebenarnya digunakan untuk nama asal kedai pakaian terkenal ini. Mauritz pula adalah nama sebuah kedai yang telah dibeli oleh pengasas H&M iaitu Erling Persson. Beliau kemudian telah menggabungkan kedua-dua perkataan ini lalu lahirlah H&M.

Syarikat ini pada asalnya diberi nama Goldstar. Perkataan 'Lucky' ditambah selepas penggabungan syarikat itu dengan Lucky Chemical dan LG Cable pada tahun 1995. Kemudian terhasillah LG = Lucky Goldstar.

French Connection mula menggunakan FCUK selepas mendapat idea daripada kiriman faks antara cawangan Hong Kong dan United Kingdom yang sering ditulis "FCHK to FCUK" di bahagian kepala halaman.

Jenama ini merupakan akronim bagi Fabbrica Italiana Automobili Torino yang bermaksud 'kilang kereta Itali di Turin'. Turin merupakan wilayah di mana jenama kereta ini diasaskan.

Perniagaan yang diasaskan pada tahun 1911 ini bermula dengan nama "Computing-Tabulating-Recording Company" kemudian ditukar kepada "International Business Machines" pada tahun 1924.

HTC adalah sebuah syarikat yang berpangkalan di Taiwan dan merupakan akronim bagi 'High Tech Computer'.

BMW bermakna "Bayerische Motoren Werke" atau "Bavarian Motor Works" dalam Bahasa Inggeris.

Jenama ini dinamakan sempena nama pengasasnya, Donna Karan dan juga bandar di mana ia mula diasaskan iaitu New York.

Huruf I dan K merupakan parap nama pengasas IKEA iaitu Ingvar Kamprad. Manakala huruf E dan A pula datang daripada Elmtaryd dan Agunnaryd iaitu ladang dan perkampungan di mana Ingvard dibesarkan.

LEGO merupakan singkatan bagi "Leg Godt" yang memberi makna 'bermain dengan baik' dalam bahasa Denmark.

Syarikat teknologi ini menggunakan kombinasi perkataan "Integrated Electronics". Namun, ia juga adalah suatu kelebihan kerana 'intel' juga merupakan singkatan bagi 'intelligence'.

Coklat yang menjadi kegemaran ramai ini diilhamkan daripada nama keluarga kedua-dua pengasasnya iaitu Forrest Mars dan William Murrie.


6 Perkara Yang Dilakukan Oleh Orang Kaya Tapi Tidak Oleh Orang Biasa

Kehidupan zaman kini kian menjadi-jadi di mana menjadi jutawan dan kelihatan hidup mewah menjadi impian kebanyakan orang. Ini sekaligus membuatkan manusia menjadi hamba wang ringgit. Malah, ramai juga yang ingin kelihatan kaya walaupun miskin dan tahu ia akan merosakkan.

Namun, jika dilihatkan kepada mereka yang benar-benar kaya, sebenarnya mereka ini tidak pun terlalu mencuba untuk kelihatan kaya, dan itu sebenarnya membuatkan mereka kaya. Sikap individu kaya sangat bertentangan dengan mereka yang kelihatan kaya dari segi penampilan, namun realitinya miskin.

iluminasi.com ingin berkongi 6 perkara yang dilakukan oleh orang kaya yang tidak dilakukan oleh orang kebanyakan.

Aspek yang paling penting dalam kehidupan mereka yang benar-benar kaya, adalah dimana orang sekeliling tak dapat mengetahui bahawa mereka adalah orang kaya. Mereka kelihatan seperti orang biasa, berpakaian dan memandu kereta biasa, dan juga bekerja seperti mana anda bekerja.

Dan mereka yang kelihatan hidup mewah dan seperti hendak meniru kekayaan orang lain, mungkin sebenarnya miskin. Di saat anda cuba memperlihatkan kehidupan mewah, mereka yang kaya pula sedang hidup seperti orang biasa. Ini kerana orang kaya hanya fokus kepada apa yang penting sahaja, membuatkan mereka boleh menjadi kaya.

Contoh yang paling popular adalah Mark Zuckerberg dan Simon Cowell. Walaupun tersangat kaya, mereka hanya mengenakan pakaian biasa seperti orang biasa.

Dan apabila seseorang itu menjadi kaya, mereka akan melakukan perkara yang tidak dilakukan oleh orang biasa, iaitu melabur wang membeli barangan yang memperkayakan kehidupan mereka, bukan hanya sekadar pelaburan wang ringgit. Mereka akan membeli karya seni, melabur membeli jongkong emas dan barangan antik.

Barangan seperti ini akan semakin bernilai saban hari dan merupakan satu pelaburan yang sangat berbaloi. Dan apa yang lebih menarik, barangan ini mempunyai ciri yang sangat penting, iaitu sukar untuk dijual.

Sebagai contoh, wang tunai RM1,000 sangat mudah dihabiskan, namun lukisan bernilai RM1,000 tak mampu dijual dengan kadar segera, membuatkan pemiliknya mampu membuat keputusan sebelum menjualnya.

Ini yang paling penting, bajet. Orang kaya mempunyai bajet sendiri, dan mereka sentiasa mengikut bajet yang ditetapkan. Bajet adalah sesuatu yang sangat penting, tak kiralah sama ada anda miskin atau kaya. Dengan mempunyai peruntukan setiap bulan, anda boleh mengetahui jumlah wang yang masuk dan keluar, serta hanya membelanjakan wang kepada perkara yang perlu.

Secara tak langsung, anda lebih berdisiplin, dan mampu menyimpan wang secara berterusan. Ini yang membuatkan orang yang kaya itu kekal kaya. Namun apa yang dilakukan oleh kebanyakan orang adalah berbelanja tanpa had, dan langsung tak mempunyai bajet. Hasilnya, tiada simpanan dan mula mengeluh mengenai taraf kehidupan yang semakin menekan.

Sama seperti bajet, berjimat merupakan sesuatu yang dilakukan oleh orang kaya yang tidak dilakukan orang biasa. Jika seseorang itu berjimat cermat, secara tak langsung mereka akan kurang membazir. Perlu diketahui bahawa berjimat dan kedekut adalah dua perkara berbeza.

Berjimat adalah membelanjakan apa yang diperlukan, manakala kedekut adalah menahan daripada berbelanja perkara yang diperlukan. Manfaat berjimat adalah sangat besar dimana anda akan mampu menyimpan wang walaupun sedikit demi sedikit. Seperti kata pepatah, "Setiap satu sen yang disimpan, adalah satu sen yang diperoleh".

Gaji yang anda peroleh setiap bulan tidak membuatkan anda kaya, tetapi simpanan anda lah yang menentukan betapa kayanya anda. Jika gaji anda RM5,000 dan hanya menyimpan RM100 sebulan, berbanding individu bergaji RM2,500 dan mampu menyimpan RM1,000 sebulan, maka, anda lebih miskin daripada individu tersebut.

Sememangnya tak ada yang mampu menjadi kaya raya dengan masa yang singkat, melainkan anda melakukan scam menipu orang lain, atau menjadi pengasas dan menjual produk kosmetik atau teh kurus yang langsung tak berkesan, hanya untuk menjadi kaya raya. Orang kaya biasanya menghabiskan masa hidupnya dengan membina kekayaan dengan bersungguh-sungguh disulami dengan menyimpan.

Namun, terdapat banyak manfaat dengan tidak bersara, yang mana kebanyakannya daripada orang kaya memiliki perniagaan sendiri. Apabila anda bekerja sendiri, anda lebih semangat untuk terus bekerja ia merupakan bisnes anda. Dan jika mereka seperti ini bersara, ia pastinya membuatkan mereka berasa bosan dan tak senang duduk.

Bukan kerana mahu berlagak dan menunjuk-nunjuk, namun orang kaya membeli barangan yang mahal dan berjenama, adalah disebabkan kualiti. Manakala orang yang tidak, biasanya akan berbelanja kepada barang yang murah, yang mana kualitinya sangat teruk.

Sebagai contoh, adalah lebih baik membeli kasut berharga RM100 dan mampu bertahan selama 3 tahun, daripada membeli kasut berharga RM20 yang hanya mampu bertahan 2 bulan. Berbelanja sedikit tidak semestinya terbaik. Ini adalah sebab mengapa orang kaya menghabiskan wang membeli barangan mahal, namun hanya barang yang diperlukan sahaja, iaitu keperluan, bukannya kehendak.